Številka: 90000-1/2022-40

Datum: 14. 3. 2022

**MAGNETOGRAMSKI ZAPIS PO ZVOČNEM POSNETKU 30. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 14. marca 2022 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

**GOSPOD ALEŠ ČERIN**

Spoštovane svetnice, spoštovani svetniki, gospe in gospodje. Spoštovani vsi navzoči. Ker je župan odsoten, bom sejo vodil sam. Predlagam, da začnemo s 30. sejo Mestnega sveta MOL-a. Predno začnemo vas obveščam, da je dvorana prezračena ter, da so mize, stoli, tipke in mikrofoni razkuženi. Na seji nas je 37 svetnic in svetnikov. Odsotnost so opravičili svetniki, gospod Janez Stariha, prof. Janez Koželj in dr. Marta Bon. Mestni svet Mestne občine Ljubljana je sklepčen in lahko prične z delom. Vse navzoče prosim, da izključimo zvok mobilnih telefonov, da ne bo moteno delo mestnega sveta. S sklicem ste prejeli predlog dnevnega reda 30. seje Mestnega sveta MOL. Po sklicu pa predlog župana za razširitev dnevnega reda z novo 13. točko z naslovom Predlog Odredbe o dopolnitvi Odredbe o določitvi javnih parkirnih površin, kjer se plačuje parkirnina. Dosedanja 13. točka se ustrezno preštevilči. Po sklicu pa ste prejeli še predlog Svetniškega kluba Levica, da se s predlaganega dnevnega reda 30. seje umakne 13. točka z naslovom Predlog Odloka o spremembah in dopolnitvah Odloka o občinskem prostorskem načrtu Mestne občine Ljubljana izvedbeni del. Po sklicu ste prejeli tudi obvestilo župana o umiku te točke, zato mestni svet o predlogu Svetniškega kluba Levice ne bo glasoval. Odpiram razpravo o dnevnem redu. Kolegica Sojarjeva, izvolite.

**GOSPA MOJCA SOJAR**

Procedurano vprašanje imam. Podžupan Čerin, nekako se ne morem zadovoljiti samo z vašim pojasnilom oziroma »ker župana ni, bom jaz vodil namesto njega sejo«. Seja mestnega sveta je vsak mesec samo enkrat in ne bi rada špekulirala, da bi se župan danes rad umaknil pred neprijetnimi vprašanji, ampak vseeno bi želela mogoče pojasnilo, kaj tako zelo zaposluje danes župana, da se ne more udeležiti seje? Hvala lepa.

**GOSPOD ALEŠ ČERIN**

Sem že pojasnil, da je župan odsoten in tudi na neprijetna vprašanja on rade volje odgovarja in kar ne bo mogel odgovoriti danes, bo rade volje bodisi na tiskovnih konferencah, naslednja bo že jutri, ali pa na naslednji seji, ki bo 11. aprila. V redu? Razprava o dnevnem redu, največ 1 minuta. Ni razprave. Dnevni red 30. seje Mestnega sveta MOL, z dne 14. 3. 2022 se razširi z novo 13. točko z naslovom Predlog Odredbe o dopolnitvi Odredbe o določitvi javnih parkirnih površin, kjer se plačuje parkirnina. Dosedanja 13. točka se ustrezno preštevilči. Ugotavljam navzočnost: 37.

**Glasovanje poteka o PREDLOGU SKLEPA: Dnevni red 30. seje Mestnega sveta Mestne občine Ljubljana z dne 14. 3. 2022 se razširi z novo 13. točko z naslovom: »Predlog Odredbe o dopolnitvi Odredbe o določitvi javnih parkirnih površin, kjer se plačuje parkirnina«. Dosedanja 13. točka se ustrezno preštevilči.**

**38 ZA**

**0 PROTI.**

**Glasovanje o PREDLOGU SKLEPA: Mestni svet Mestne občine Ljubljana sprejme predlog dnevnega reda 30. seje mestnega sveta skupaj s spremembo.**

Prosim za vaš glas.

**38 ZA**

**0 PROTI.**

S tem je dnevni red sprejet in lahko nadaljujemo z delom.

Prehajam na točko 1.

**AD 1. POTRDITEV ZAPISNIKA 29. SEJE MESTNEGA SVETA MESTNE OBČINE LJUBLJANA**

Gradivo za to točko ste prejeli s sklicem. Odpiram razpravo o zapisniku 29. seje Mestnega sveta. Kot vidim ni razprave. Ugotavljam navzočnost: 39.

**Glasovanje poteka o PREDLOGU SKLEPA: Mestni svet Mestne občine Ljubljana potrdi zapisnik 29. seje Mestnega sveta Mestne občine Ljubljana z dne 31. januarja 2022.**

**40 ZA**

**0 PROTI.**

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo za to točko ste prejeli s sklicem in po sklicu seje. Pisni vprašanji z zahtevo za ustno predstavitev sta poslala svetniška kluba SDS in NSi, glede vojaškega napada na Ukrajino in odziva MOL. Vprašanja in pobude so poslali Svetniški klub SD glede prostorskih težav društva Duh časa, optičnega omrežja, svetnik g. Janez Stariha glede koncesije direktorice Zdravstvenega doma Ljubljana, prehoda za pešce čez železniško progo med Oslavijsko ulico in Cesto v Rožno dolino, svetnik g. dr. Dragan Matić glede cestišča v Gameljnah, glede Tacenskega mostu, odgovora Nadzornega odbora MOL, svetnica ga. Mojca Škrinjar o preimenovanju Windischerjeve ulice v Ukrajinsko ulico, svetnik g. Jožef Horvat za brezplačno parkiranje na parkirišču pred Lutkovnim gledališčem ob sobotah, nedeljah in praznikih in svetnica ga. Ida Medved glede hitrostne ovire na Savski cesti. Prejeli ste odgovore na vprašanja z 29. seje, svetnik g. Janez Stariha in Svetniški klub SD pa tudi odgovore na svoja vprašanja s te seje. Besedo za ustno postavitev vprašanja dajem svetniku g. Igorju Horvatu, vodji Svetniškega kluba, izvolite.

**GOSPOD IGOR HORVAT**

Hvala za besedo. Žal mi je sicer, da danes župana ni tukaj, ampak vseeno. V Svetniškem klubu SDS izražamo najstrožjo obsodbo genocidne ruske vojaške invazije na suvereno evropsko državo Ukrajino. Priča smo napadom na civilne objekte, bolnišnice, šole in vrtce. Rusi bombardirajo jedrske elektrarne. S strani Rusije se dogajajo vojni zločini na evropskih tleh, praktično pred mejami naše države. Ogorčeno spremljamo kako umirajo nedolžni bolniki, ženske in otroci. Predsednik Ruske federacije Vladimir Putin je leta 2017 odlikoval župana Ljubljane z redom prijateljstva. Torej, Vladimir Putin bombardira evropsko državo, župan glavnega mesta evropske države pa nosi njegova priznanja. Župana Jankovića zato pozivamo, naj nemudoma vrne odlikovanje in na ta način simbolično izrazi ogorčenje nad represijo Rusije proti suvereni državi Ukrajini. Pozivamo tudi, da Mestni svet MOL ostro obsodi ravnanje Ruske federacije in njenega predsednika Vladimirja Putina zaradi te nesmiselne vojaške invazije. Zahtevamo, da se Ljubljana aktivno vključi v zbiranje pomoči za nesrečne begunce iz Ukrajine in za to priskrbi primerne kapacitete za namestitev. Ob tej priložnosti bi nagovoril gospoda župana, upam, da mu boste predali to, pozivamo, da prekliče protokol o prijateljstvu in sodelovanju z glavnim mestom Rusije, to je Moskvo. Poleg tega pozivamo, da se Ljubljana pridruži iniciativi evropskih mest v podporo Ukrajini in del ulice ob Ruski ambasadi v Ljubljani poimenujemo v Ukrajinska ulica. Pobuda zato je s strani Svetniškega kluba SDS že vložena v proceduro Komisiji za poimenovanje naselij in ulic MOL. Naj na koncu še poudarim, da vam Svetniški klub SDS podarja Ukrajinsko zastavo in vas prosimo, da jo v znak podpore Ukrajincem izobesite na mestni hiši. Hvala.

--------------------------------------------------------------------------------------------aplavz v dvorani

**GOSPOD ALEŠ ČERIN**

Hvala lepa. Besedo za ustno postavitev vprašanja dajem svetnici. Se opravičujem. Ker se tudi ustno vprašanje Svetniškega kluba NSi nanaša na vojno v Ukrajini. Besedo za ustno postavitev vprašanja dajem svetnici Mojci Sojar, vodji Svetniškega kluba NSi.

**GOSPA MOJCA SOJAR**

Hvala lepa za besedo. Tudi v našem svetniškem klubu obžalujemo, da ni prisoten župan na tej seji, da bi mu postavili vprašanje, ne dvomim pa, da bo nekoč v živo ali pa v doglednem času čimprej na to naše vprašanje, kakor tudi na vprašanje kolegov iz SDS-a odgovoril. Zanima nas, kakšen je odziv Mestne občine Ljubljana in župana glede vojaške invazije Ruske federacije na Ukrajinsko ljudsko republiko? Ali je gospod župan poslal sporočilo Putinu, da obsoja agresijo in ali je poslal Kijevskemu županu pismo podpore in zagotovilo, da bo glavno mesto Slovenije delovalo v podporo Ukrajincev, ki bodo prišli k nam? Vemo, kar smo danes že slišali, da je Vladimir Putin odlikoval ljubljanskega župana leta 2017 in tudi nas zanima, ali bo župan vrnil odlikovanje, ali se bo distanciral od tega odlikovanja, ker bi tudi to pomenilo solidarnost z ukrajinskim narodom? Zanima nas tudi, ali bo Mestna občina Ljubljana, ki je pobratena z Moskvo in z Moskovskim okrožjem ustrezno odreagirala in prekinila to pobratenje, dokler se Moskva ne opraviči za nedemokratične posege ali pa še kaj hujšega, za vojno agresijo v samostojnost Ukrajinske ljudske republike? Županova pisarna je dne 2. 3. letos tudi prejela pobudo podmladka Nove Slovenije, s katero so predlagali, da Ljubljano v znak solidarnosti do Ukrajine ob drogove zastav Evropske unije na Trgu Republike postavi še drog in zastavo Ukrajinske ljudske republike. Dodatno so predlagali tudi simbolno osvetlitev Ljubljanskega gradu v barvah ukrajinske zastave. Ker še niso prejeli niti odgovora na to svojo pobudo, nas zanima, ali boste tej pobudi ugodili oziroma, ali boste vsaj jim poslali odgovor. Hvala lepa.

**GOSPOD ALEŠ ČERIN**

Odgovor bom podal na obe vprašanji v tekstu, ki ste ga ravnokar dobili na mizo in dovolite, da ga kar preberem, ki naj bi bil tudi sklep našega mestnega sveta. In sicer, Mestni svet Mestne občine ostro obstoja vse oblike nasilja, tako tudi napad na Ukrajino, ter poziva k takojšnji ustavitvi vojne, mednarodno skupnost pa k okrepitvi dialoga za čim hitrejši diplomatski dogovor o vzpostavitvi miru. S tem se pridružuje deklaraciji o razmerah v Ukrajini, ki jo je državni zbor sprejel 9. marca 2022, in Iniciativi evropskih mest v podporo Ukrajini. Obrazložitev: vojaški napad na Ukrajino je ogrozil varnost in življenja nedolžnih prebivalcev in vodstvo Mestne občine Ljubljana z županom Zoranom Jankovićem na čelu je izrazilo zaskrbljenost nad dogajanjem ter ostro obsodilo nasilje. Vsaka vojna je nesprejemljiva, najvišjo ceno v oboroženih spopadih pa plačujejo nedolžni civilisti. Zaradi navedenega, predvsem pa zaradi zavarovanja življenj prebivalk in prebivalcev Ukrajine pozivamo mednarodno skupnost k dosegi kar najhitrejšega diplomatskega dogovora o čimprejšnji vzpostavitvi miru v Ukrajini. V Mestni občini Ljubljana smo se v preteklosti srečali tako z županom Kijeva kot tudi Moskve in imamo dobre odnose z obema prestolnicama. Z Moskvo smo pobrateni vse od leta 2000, pred kratkim pa smo začeli tudi pogovor o pobratenju s Kijevim. Verjamemo, da je sodelovanje med mesti še posebej pomembno, saj mesta med seboj izmenjujemo dobre prakse in širimo strpnost ter solidarnost. Mestna občina Ljubljana je v Ukrajino poslala humanitarno pomoč prebivalkam in prebivalcem Ukrajine, ki se bodo pred vojno zatekli k nam, pa bomo pomagali z vsemi našimi možnostmi. Na pobudo organizacije Eurocities je v Ljubljani potekal miren shod, z namenom, da se vsi pripadniki ruskega in ukrajinskega naroda povežejo v znak prijateljstva med narodi in živijo v miru. Ljubljana je mesto, kjer živimo skupaj in spoštujemo različnost. Vsa morebitna nesoglasja pa rešujemo po mirni poti z veliko mero strpnosti in medsebojnega razumevanja in spoštovanja. Hkrati pa izrazim prepričanje, da bomo v Sloveniji iz spoštovanja do vseh prebivalk in prebivalcev Ukrajine zmogli toliko dostojanstva, da humanitarne katastrofe v Ukrajini ne bomo izkoriščali za notranje politične potrebe. Ugotavljam navzočnost. Izvolite.

**GOSPOD IGOR HORVAT**

Glede na vse izrečeno predlagam, da Mestni svet glasuje in sprejme naslednje sklepe, in sicer: Mestni svet Ljubljana najostroje obsoja genocidno vojaško invazijo na suvereno državo Ukrajino s strani Ruske federacije in pozivamo k zaustavitvi okupacije Ukrajine. Drugič: Mestni svet MOL poziva župana, gospoda Jankovića, da v znak solidarnosti z ukrajinskim narodom nemudoma vrne odlikovanje reda prijateljstva, ki ga mu je podelil Vladimir Putin. Tretjič: Mestni svet MOL preklicuje protokol o prijateljstvu z glavnim mestom Rusije Moskvo. V skladu s 67. členom Poslovnika Mestnega sveta MOL zahtevam, da mestni svet o predlogih javno glasuje. Hvala.

**GOSPOD ALEŠ ČERIN**

Ugotavljam navzočnost. Predlagam sprejem sklepa, ki sem ga uvodoma prebral in ga preberem še enkrat.

**Glasovanje poteka o PREDLOGU SKLEPA: Mestni svet Mestne občine Ljubljana ostro obsoja vse oblike nasilja, tako tudi napad na Ukrajino, ter poziva k takojšnji ustavitvi vojne, mednarodno skupnost pa k okrepitvi dialoga za čim hitrejši diplomatski dogovor o vzpostavitvi miru. S tem se pridružuje deklaraciji o razmerah v Ukrajini, ki jo je državni zbor sprejel 9. marca 2022, in Iniciativi evropskih mest v podporo Ukrajini.** Navzočnost: 29.

**GOSPOD IGOR HORVAT**

Ne morete, proceduralno je. Preberite si poslovnik, ki ste ga vi sprejel.

**GOSPA MOJCA ŠKRINJAR**

Prosim, če se lahko prekine glasovanje, ker ne morem glasovat. Ker ste prehitri.

**GOSPOD ALEŠ ČERIN**

Glasovanje poteka.

**30 ZA.**

**0 PROTI.**

Sklep je sprejet.

**GOSPOD ALEŠ ČERIN**

To, kolega Horvat, kar ste vi prebral, to ni bil proceduralni ampak predlog sklepa.

**GOSPOD IGOR HORVAT**

Ne, jaz sem dal predlog sklepa in v skladu s 67. členom poslovnika imam to možnost in prosim, da date na glasovanje to, kar sem predlagal in prosim, da vsi mestni svetniki in svetnice o tem glasujejo. Hvala.

**GOSPOD ALEŠ ČERIN**

Glejte, jaz sem dal na glasovanje sklep, ki sem ga predlagal na podlagi mojega odgovora na svetniška vprašanja. To, kar ste pa vi predlagali, so pa sklepi mestnega sveta in jih nismo dobili niti v pisni obliki, ampak ste si jih zdajle prebrali.

**GOSPOD IGOR HORVAT**

Glejte, knjižica je.

**GOSPOD ALEŠ ČERIN**

Proceduralno vas pa sprašujem, proceduralno vprašanje: kdo je za to, da o tem vprašanju, ki ga je predlagal gospod Horvat, glasujemo?

**GOSPA DR. ASTA VREČKO**

Pardon. Naj nekdo interpretira, imamo gospoda predsednika Sedmaka iz Statutarno pravne komisije, nekdo naj pogleda poslovnik, če je treba glasovati, glasujemo, če ne ne, saj ni problem. Ne bomo zdaj eno uro tu.

… /// … iz dvorane – nerazumljivo … ///

**GOSPOD ALEŠ ČERIN**

Glasovanje poteka. Glasujemo o tem proceduralnem predlogu, ali glasujemo o predlogih sklepov, ki jih je prebral gospod Horvat?

**7 ZA,**

**21 PROTI.**

Ne glasujemo smo sklenili mestni svetniki.

**GOSPOD ALEŠ ČERIN**

Glasovanje poteka še enkrat o istem vprašanju.

**13 ZA,**

**18 PROTI.**

Ni sprejeto.

**GOSPOD ALEŠ ČERIN**

Prehajam na 3. točko dnevnega reda. Izvolite.

**GOSPOD IGOR HORVAT**

Hvala za besedo. To bom samo izkoristil za to, da čestitam Listi Zorana Jankovića, da niso obsodili agresije na suvereno državo Ukrajino, da niste podprli predloga v znak solidarnosti z ukrajinskim narodom vrnete odlikovanje in, da zavrnemo protokol o prijateljstvu. Čestitam vam, res.

**GOSPOD ALEŠ ČERIN**

Odlično. Zdaj pa mene poslušajte. Lepo prosim, zdaj pa mene lepo prosim, če poslušate. In sicer, prvo župan bo sam obrazložil, v kolikor še ni glede odlikovanja, kaj misli z njim narediti. Tako, da jaz v njegovem imenu tega ne bom naredil in bo on to sam naredil. Drugo, če to, kar smo sprejeli ravnokar ni obstodba nasilja v Ukrajini, potem nič ni. Kar se pa tiče sodelovanja med mesti moram povedati naslednje. Sodelovanje med mesti je mimo ali pa nad državno. Ni obremenjeno z nikakršno politiko in, če rečete recimo Pahor ali pa Janša bo redko kdo to povezal z Ljubljano ampak bo povezal s Slovenijo. Če pa rečete Janković, bo pa vsak povezal to z glavnim mestom Ljubljane. Tako, da mesta med seboj sodelujemo in ne izvajamo agresije drug na drugega, ne gremo se vojne, ampak sodelujemo v miru. Razume pa se, se pa popolnoma razume, da v času, ko potekajo vojne aktivnosti sodelovanja med mesti ni. To je pa samo po sebi umevno. Zdaj pa dovolite, da grem na naslednjo točko.

**AD 3. POROČILO ŽUPANA**

Aktualno dogajanje v Mestni občini Ljubljana. 2. februarja smo obeležili svetovni dan mokrišč. V začetku februarja smo na Špici, ob Koseškem bajerju in v Parku slovenske reformacije testno namestili pametne zabojnike Bigbelly za embalažo in preostanek odpadkov. Analizirali bomo količino in sestavo zbranih odpadkov ter jih v primeru dobrih rezultatov vključili v obstoječi sistem ravnanja z uličnimi odpadki. 8. februarja smo obeležili kulturni praznik. Po zvočnikih smo v starem mestnem jedru predvajali Prešernovo poezijo, pester program pa so pripravili tudi naši zavodi s področja kulture. V letu 2021 smo v proračunu Mestne občine Ljubljana za kulturo, vključno z investicijskimi projekti, zagotovili skoraj 50 milijonov evrov, kar je 10,4 milijone evrov več kot v letu poprej. Med 9. in 14. februarjem smo gostili mednarodni gledališki festival Ruta, na katerem so se predstavila gledališča z območja nekdanje Jugoslavije. 14. februarja smo po petih letih postopkov odprli že drugo enoto Lekarna Ljubljana v Cerknici. Lekarna Ljubljana je kot družbeno odgovorni zavod ob odprtju nove enote predala tudi donacije lokalnim društvom – PGD Cerknica, Župnijskemu Karitasu Cerknica, Športni zvezi Cerknica in Košarkarskemu klubu Cerknica. Od 25. februarja ima vozni park LPP devet novih, okolju prijaznih medkrajevnih avtobusov. Vsi so prilagojeni za prevoz oseb z različnimi oblikami oviranostmi. Celotna vrednost investicije z vključenim DDV je znašala 1,9 mio evra. 25. februarja je potekala seja skupščine Javnega holdinga Ljubljana, nato pa je sledila še seja Sveta ustanoviteljev javnih podjetij. Družbeniki Javnega holdinga Ljubljana so se med drugim seznanili z informacijo o nerevidiranih računovodskih izkazih za leto 2021 za skupino Javni holding Ljubljana. Kljub izzivom, ki jih je prinesla epidemija korona virusa v obliki povečanih odsotnosti, zaradi karanten in izolacij, so podjetja nemoteno in kakovostno izvajala svoje storitve tudi v preteklem letu. Družba Voka Snaga je leto 2021 zaključila s poslovnim izidom v višini nekaj več kot 324 tisoč EUR, medtem ko je, upoštevaje obveznost obvladujoče družbe v pogodbenem koncernu, da odvisnim družbam poravna vsako med trajanjem pogodbe o obvladovanju nastalo letno izgubo, Javni holding Ljubljana poravnal ugotovljeno izgubo družbe Energetika Ljubljana v višini 6,5 mio EUR in ugotovljeno izgubo družbe LPP v višini 1,8 mio EUR, zato sta omenjeni družbi poslovno leto zaključili brez izgube. Zaradi tega pa Javni holding Ljubljana posledično leto 2021 zaključil z negativnim rezultatom v višini 7,2 mio EUR, pri čemer je njegov rezultat pred pokrivanjem izgub odvisnih družb znašal 1,1 mio EUR. Na seji Sveta ustanoviteljev pa so člani obravnavali in potrdili cene storitev gospodarskih javnih služb ravnanja s pitno in odpadno vodo, cene obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov ter cene zbiranja komunalnih odpadkov za leto 2022. Potrjene cene so stopile v veljavo s 1. marcem. Od 1. marca dalje je omogočeno plačilo parkirnine tudi z mobilno aplikacijo EasyPark. Gre za dodatno možnost plačila na javnih površinah ob vozišču, kjer se parkirnina plačuje na parkomatih. Še vedno ostajajo na voljo vsi dosedanji načini plačila. 1. marca je začela voziti podaljšana linija LPP 16, končna oziroma začetna postaja je sedaj Trnovo. Na linijo 16 lahko potniki prestopajo z linij 1, 9, 19B in 19I. 1. marca smo na 17 lokacijah omogočili vodeno brezplačno vadbo na otokih športa, ki bo potekala do konca leta. 4. marca pa smo v Gimnastičnem centru na Viču odprli obnovljeno finsko savno. 7. marca smo si skupaj z ministrom za infrastrukturo Jernejem Vrtovcem ogledali potek del na črnovaški cesti, ki zelo dobro napredujejo. 7. marca smo pričeli s snemanjem občinskih cest. Potekalo bo predvidoma do 15. maja, izvaja ga podjetje Flycom Technologies. Snemanje poteka v okviru projekta, s katerim urejamo in osvežujemo podatkovno bazo o cestah. Tako, da v bližnji prihodnosti pride na mestni svet nov predpis o kategorizaciji cest. 8. marca smo pričeli s celovito prenovo Podutiškega nadvoza na odseku Podutiške ceste od križišča z Ulico bratov Babnik do Ledarske ulice. Prenova nadvoza s priključnimi cestami bo predvidoma potekala do maja. Preuredili bomo vodenje komunalnih vodov preko objekta, semaforizacijo in meteorno kanalizacijo, uredili bomo površine za kolesarje. 8. marca smo se v Cankarjevem domu udeležili prireditve ob mednarodnem dnevu žena. 10. marca smo v Cukrarni odprli letošnjo osrednjo razstavo Vračanje pogleda, na kateri je 58 umetnic dobesedno okupiralo Cukrarno, ki bo na ogled do 21. avgusta. 12. marca smo se zbrali na Prešernovem trgu, da bi poslali sporočilo miru. Pridružili smo se pobudi mreže Eurocities, da se vsi pripadniki ruskega in ukrajinskega naroda povežejo v znak prijateljstva med narodi in želje po miru. Ljubljana je mesto, kjer živimo skupaj in spoštujemo različnosti, zato verjamemo, da vojna ne more reševati problemov, lahko jih le poglablja. Prav tako se na Mestni občini Ljubljana skupaj z našimi javnimi podjetji in zavodi pridružujemo zbiranju pomoči Ukrajini. Lekarna Ljubljana je zbrala sanitetni material, higienski material in otroško hrano v vrednosti okoli 70.000 EUR, v Hostlu Celica smo namestili 53 oseb iz Ukrajine, v namestitvah Gimnastičnega centra Ljubljana pa 5 oseb, nastanitev beguncem so zagotovili tudi v Mini teatru, kjer so že gostili begunsko družino, prostor za begunce v Novi Pošti pripravljajo tudi v Slovenskem mladinskem gledališču. LPP je zagotovil dva avtobusa z voznikoma za prevoz mladih glasbenikov, članov Mladinskega simfoničnega orkestra Ukrajine, v Ljubljano. V parku Kodeljevo zaključujemo dela na območju kostanjevega drevoreda na Ulici Carla Benza. Zasadili bomo nova drevesa, uredili zelenico, izboljšali razmere za rast obstoječim drevesom in ukinili parkiranje med njimi. V grajskem drevoredu bomo ohranili 17 odraslih dreves in zasadili 35 novih divjih kostanjev. Danes smo na Ministrstvu za infrastrukturo podpisali Protokol o nadaljnji uresničitvi infrastrukturnih projektov na območju Mestne občine Ljubljana. Tudi to je del odgovora na vprašanje gospe Sojarjeve. Jutri, 15. marca, je zadnji dan za vpis otrok v ljubljanske vrtce. **Objavili smo javni razpis za podelitev Župančičevih nagrad, najvišjih priznanj s področja kulture in umetnosti v Ljubljani. Predloge za prejemnike nagrad sprejemamo do 11. aprila.** V okviru Plečnikovega leta mlade do 25. leta vabimo k sodelovanju na kreativnem kulinaričnem natečaju Okusi s Plečnikovega vrta. Natečaj poteka do 1. maja. Mednarodno sodelovanje: Ljubljana, zeleni čudež, je letos proglašena za najboljšo destinacijo Evrope (European Best Destinations). Kar 92 % vseh glasov, namenjenih Ljubljani, je prišlo iz drugih držav. S tem je Ljubljana postavila rekord v celotni zgodovini tekmovanja, od leta 2009 namreč še nobena država ni zmagala s tako velikim deležem glasov zunaj svojih meja. 15. februarja, ob dnevu državnosti Republike Srbije, je župan Zoran Janković od predsednika Srbije Aleksandra Vučića prejel državno odlikovanje za posebne zasluge pri razvoju in utrjevanju sodelovanja in prijateljskih odnosov med Republiko Srbijo in Republiko Slovenijo. Odlikovanje je potrditev prepričanja, da so skupna prizadevanja med dvema prijateljskima narodoma in državama temelj naše skupne prihodnosti. Ljubljana in Beograd sta pobratena od leta 2010, sodelujemo na različnih področjih ter skrbimo za prenose dobrih praks med mestoma. Gostili smo Nikolo Nikodijevića, predsednika Skupščine mesta Beograd (9. februarja), udeleženke projekta Podjetno nad izzive v Ljubljanski urbani regiji (28. februarja), novega veleposlanika Kosova, Valdeta Sadikuja (4. marca). Hvala lepa za zbrano poslušanje.

Prehajam na 4. točko dnevnega reda.

**AD 4. KADROVSKE ZADEVE**

Gradivo za to točko ste prejeli po sklicu. Kot predsednik komisije vam v sprejem predlagam 4 sklepe in 3 mnenja. Med temi je tudi poziv KPK-ju oziroma zakonodajalcu, da naj spremeni neživljenjsko določilo, da mestni svetniki oziroma svetniki ne morejo glasovati o sebi, ko gre za funkcije v ustanovah in organizacijah, katerih ustanovitelj je mesto. Prehajamo k obravnavi predlogov sklepov. Še prej pa prosim za navzočnost. Rezultat navzočnosti: 34. In sicer prvič, Predlog Sklepa o imenovanju predstavnikov Mestne občine Ljubljana in predstavnice uporabnikov oziroma zainteresirane javnosti v Svet javnega zavoda Mala ulica – Centra za otroke in družine v Ljubljani. Odpiram razpravo. Ni.

**Glasovanje poteka o PREDLOGU SKLEPA: V Svet Javnega zavoda Mala ulica – Centra za otroke in družine v Ljubljani se kot predstavniki Mestne občine Ljubljana imenujejo dr. Maja Leber, Iztok Kordiš, Živa Ploj Peršuh. V Svet Javnega zavoda Mala ulica – Centra za otroke in družine v Ljubljani se kot predstavnica uporabnikov oziroma zainteresirane javnosti imenuje Lučka Postružin. Mandat imenovanih traja 4 leta.**

Prosim za vaš glas.

**27 ZA,**

**10 PROTI.**

Sklep je sprejet.

Točka 2: Predlog Sklepa o imenovanju predstavnice Mestne občine Ljubljana v Svet javnega zdravstvenega zavoda Univerzitetni rehabilitacijski inštitut Republike Slovenije – Soča. Razprava. Ni.

**Glasovanje poteka o PREDLOGU SKLEPA: V Svet javnega zdravstvenega zavoda Univerzitetni rehabilitacijski inštitut Republike Slovenije – Soča se kot predstavnica Mestne občine Ljubljana imenuje Mirjam Kanalec. Mandat imenovane traja 4 leta.**

**28 ZA,**

**0 PROTI.**

Točka 3: Predlog Sklepa o imenovanju predstavnice Mestne občine Ljubljana v Svet javnega zavoda Krajinski park Ljubljansko barje. Razprava? Ni.

**Glasovanje poteka o PREDLOGU SKELPA: V Svet javnega zavoda Krajinski park Ljubljansko Barje se kot predstavnica Mestne občine Ljubljana imenuje Nataša Jazbinšek Seršen. Mandat imenovane traja 4 leta.**

**37 ZA,**

**0 PROTI.**

Četrti predlog: Predlog mnenja h kandidaturi za ravnatelja Osnovne šole Vide Pregarc. Razprava? Ni.

**Glasovanje poteka O PREDLOGU SKLEPA: Andreju Kavčiču se da pozitivno mnenje h kandidaturi za ravnatelja Osnovne šole Vide Pregarc.**

**36 ZA,**

**0 PROTI.**

Peti predlog: Mnenje h kandidaturi za ravnateljico Osnovne šole Božidarja Jakca. Razprava? Ni.

**Glasovanje poteka O PREDLOGU SKLEPA: Elviri Sušec se da pozitivno mnenje h kandidaturi za ravnateljico Osnovne šole Božidarja Jakca.**

**38 ZA,**

**0 PROTI.**

Sklep je sprejet.

Predlog mnenja h kandidaturi za ravnatelja Dijaškega doma Ivana Cankarja. Razprava? Ni.

**Glasovanje poteka O PREDLOGU SKLEPA: Šemsu Mujanoviću se da pozitivno mnenje h kandidaturi za ravnatelja Dijaškega doma Ivana Cankarja.**

**34 ZA,**

**0 PROTI.**

Sklep je sprejet.

Sedmič: Predlog Sklepa o pozivu Komisije za preprečevanje korupcije za preverbo obstoja nasprotja interesov in nujnosti omejitve poslovanja. To je ta sklep, ki sem vam ga že uvodoma predstavil.

**Glasovanje poteka O PREDLOGU SKLEPA: Mestni svet Mestne občine Ljubljana poziva Komisijo za preprečevanje korupcije, da preveri, ali gre res v vseh primerih glasovanja svetnikov zase za nasprotje interesov (na primer glasovanje zase v svet vrtca) in ali je omejitev poslovanja družinskih članov in funkcionarjev res potrebna tudi, če le-ta ni udeležen in tudi ne odloča o podelitvi javnega naročila?**

Prosim za vaš glas.

**42 ZA,**

**0 PROTI.**

Sprejeto z aklamacijo. Se zahvaljujem za celotno točko in vsem imenovanim želim uspešno delo.

Prehajamo na točko 5.

**AD 5. PREDLOG ODLOKA O PODELITVI KONCESIJE ZA OPRAVLJANJE JAVNE SLUŽBE V OSNOVNI ZDRAVSTVENI DEJAVNOSTI V MESTNI OBČINI LJUBLJANA S PREDLOGOM ZA HITRI POSTOPEK**

Gradivo ste prejeli s sklicem, po sklicu pa poročilo pristojnega Odbora za zdravje in socialno varstvo. Prosim gospo Tilko Klančar, vodjo Oddelka za zdravje in socialno varstvo, da poda uvodno obrazložitev.

**GOSPA TILKA KLANČAR**

Hvala lepa. Spoštovani svetniki, spoštovane svetnice, predlagamo sprejem koncesijskega akta na osnovi katerega bi lahko objavili javni razpis za podelitev enega programa zobozdravstva, se pravi zdravstvene dejavnosti na osnovni ravni. Da bi se lahko program čimprej realiziral predlagamo sprejem po hitrem postopku. Hvala lepa.

**GOSPOD ALEŠ ČERIN**

Hvala lepa. Prosim gospo Mojco Škrinjar, predsednico Odbora za zdravje in socialno varstvo, da poda stališče odbora.

**GOSPA MOJCA ŠKRINJAR**

Odbor za zdravje in socialno varstvo je na 21. seji dne 8. 3. 2022 obravnaval gradivo za 30. sejo Mestnega sveta Mestne občine Ljubljana in ob obravnavi predloga o podelitvi koncesije za opravljanje javne službe v osnovni zdravstveni dejavnosti v Mestni občini Ljubljana s predlogom za hitri postopek sprejel naslednja sklepa. Prvi sklep: Odbor za zdravje in socialno varstvo podpira sprejem Predloga Odloka o podelitvi koncesije za opravljanje javne službe v osnovni zdravstveni dejavnosti v Mestni občini Ljubljana po hitrem postopku. Sklep je bil sprejet s 4 glasovi za, 0 proti, od 6 navzočih. Odbor je potem sprejel še drugi sklepa, ki se glasi: Odbor za zdravje in socialno varstvo podpira sprejem Predloga Odloka o podelitvi koncesije za opravljanje javne službe v osnovni zdravstveni dejavnosti v Mestni občini Ljubljana. Sklep je bil sprejet s 4 glasovi za, 0 proti, od 6 navzočih.

**GOSPOD ALEŠ ČERIN**

Lepo zahvalim. Besedo ima predsednik Statutarno pravne komisije, gospod Marjan Sedmak.

**GOSPOD MARJAN SEDMAK**

Lep pozdrav. Hvala lepa za besedo. Statutarno pravna komisija meni, da so izpolnjeni pogoji za hitri postopek, kot jih določa prva alineja, 3. odstavka, 122. člena Poslovnika Mestnega sveta Mestne občine Ljubljana. Predlagatelj namreč meni, da bi zaradi dolgotrajnega postopka, kot so pridobitev soglasja in podobno lahko nastale težko popravljive posledice. Komisija k samemu odloku nima pripomb pravne narave. Hvala.

**GOSPOD ALEŠ ČERIN**

Hvala lepa. Svet najprej odloča o obravnavi akta po hitrem postopku. Zato odpiram razpravo o predlogu za sprejem odloka o podelitvi koncesije po hitrem postopku. Nihče ne želi razpravljati. Prehajamo na glasovanje, pred tem pa ugotavljam navzočnost: 36.

**Glasovanje poteka o PREDLOGU SKLEPA: Mestni svet Mestne občine Ljubljana sprejme predlog, da Odlok o podelitvi koncesije za opravljanje javne službe v osnovni zdravstveni dejavnosti v Mestni občini Ljubljana sprejme po hitrem postopku*.***

**30 ZA,**

**0 PROTI.**

Sklep je sprejet.

**GOSPOD ALEŠ ČERIN**

Sedaj pa obravnava samega akta kot osnutka. Ni razprave. Prehajamo na glasovanje.

**Glasovanje poteka o PREDLOGU SKLEPA: Mestni svet Mestne občine Ljubljana sprejme Predlog Odloka o podelitvi koncesije za opravljanje javne službe v osnovni zdravstveni dejavnosti v Mestni občini Ljubljana*.***

**34 ZA,**

**0 PROTI.**

Sklep je sprejet.

Prehajam na točko 6.

**AD 6. PREDLOG SKLEPA O SOGLASJU K OSNUTKU BESEDILA PRAVNEGA POSLA – PRODAJNE POGODBE ZA NEPREMIČNINE S PARC. ŠT. 680/5, PARC. ŠT. 696/2, PARC. ŠT. 696/3, PARC. ŠT. 696/5, PARC. ŠT. 696/6, PARC. ŠT. 707/3, PARC. ŠT. 722/2, PARC. ŠT. 723/4, PARC. ŠT. 724/3, PARC. ŠT. 747/8, PARC. ŠT. 747/7, PARC. ŠT. 783/3, PARC. ŠT. 752/7, PARC. ŠT. 1213/9, PARC. ŠT. 1240/4, PARC. ŠT. 1240/8 IN PARC. ŠT. 1240/10, VSE K. O. 1730 MOSTE**

Gradivo ste prejeli s sklicem, po sklicu pa poročilo pristojnega Odbora za ravnanje z nepremičninami ter dodatno skico. Prosim go. Damjano Popović Ljubi iz Oddelka za ravnanje z nepremičninami, da poda uvodno obrazložitev.

**GOSPA DAMJANA POPOVIĆ LJUBI**

Hvala za besedo. Lepo pozdravljeni. Gradivo pod 6. točko smo pripravili na podlagi 29. člena Zakona o stvarnem premoženju države in samoupravnih lokalnih skupnosti, ki predpisuje, da mora Mestna občina Ljubljana k vsakemu pravnemu poslu, katerega vrednost presega 500.000 evrov predhodno pridobiti pisno soglasje mestnega sveta. Gre za prodajo 17-ih zemljišč v k.o. Moste, ki se nahajajo severno od Zaloške ceste v neposredni bližini Tetola. Parcelne številke vseh zemljišč so navedene v gradivu, gre pa skupaj za 3.452 m2, po izklicni ceni 932.040 evrov. Mestna občina Ljubljana predmetnih zemljišč ne potrebuje za realizacijo svojih projektov, zato je iz gospodarnega vidika smiselno, da jih prodamo. Mestnemu svetu predlagamo, da sprejme predlog Sklepa o soglasju k osnutku besedila pravnega posla – prodajne pogodbe za 17 zemljišč v k.o. Moste, ki so navedena v gradivu. Hvala lepa.

**GOSPOD ALEŠ ČERIN**

Hvala lepa. Prosim gospo Jelko Žekar, predsednico Odbora za ravnanje z nepremičninami za stališče odbora.

**GOSPA JELKA ŽEKAR**

Lep pozdrav vsem. Odbor za ravnanje z nepremičninami je obravnaval Predlog Sklepa in soglasno z vsemi 6 prisotnimi članicami podprl predlog sklepa o soglasju k osnutku besedila pravnega posla in predlagam mestnemu svetu, da ga sprejme.

**GOSPOD ALEŠ ČERIN**

Hvala lepa. Želi besedo predsednik Statutarno pravne komisije, gospod Marjan Sedmak?

**GOSPOD MARJAN SEDMAK**

Hvala lepa. Na kratko, Statutarno pravna komisija ni imela pripomb pravne narave. Hvala.

**GOSPOD ALEŠ ČERIN**

Hvala. odpiram razpravo. Gospod kolega Horvat, izvolite.

**GOSPOD IGOR HORVAT**

Hvala za besedo. Poglejte, gre za več manjših parcel v k.o. 1730 Moste, v skupni površini 3.452 m2. Tu načeloma ne vidim nobenih zadržkov, tudi izhodiščna cena, 270 eur/m2 je sprejemljiva. Skupni izhodiščni znesek znaša slab milijon evrov, natančneje 932.040 evrov. Kolikor sem obveščen je za nakup parcel zainteresirana Toplarna Ljubljana oziroma krovno podjetje Energetika Ljubljana, lahko me popravite, če se motim. Vse lepo in prav, ampak spomnimo se, da sem na zadnji, prejšnji seji mestnega sveta podal ustno svetniško pobudo, kjer sem med drugim županu predlagal uvedbo energetskih bonov za meščane Ljubljana. Na tak način bi Ljubljančani za ogrevanje plačevali bistveno nižje položnice. Vendar s strani župana žal nisem bil uslišan. Še več, pojasnjeno je bilo, da je Energetika Ljubljana zaradi visokih vhodnih cen energentov, zlasti plina, leto 2021 zaključilo z visoko izgubo v vrednosti 6,5 milijona evrov in, da se uvedbe energetskih vavčarjev za Ljubljančane ne moremo privoščiti. Za naše meščane si ne moremo tega privoščiti. In glejga zlomka, na naslednji seji Mestnega sveta MOL razpravljamo o tem, kako bi Energetika Ljubljana brez težav kupila zemljišče za milijon evrov. To ni prav. Tu neke logike ni. Javno podjetje mora prvenstveno skrbeti za meščane in najti vse načine, da je kvaliteta bivanja Ljubljančank in Ljubljančanov zagotovljena. Tega predloga žal mestni svetniki in svetnice ne moremo sprejeti. Hvala.

**GOSPOD ALEŠ ČERIN**

Hvala lepa. Želi še kdo razpravljati? No, moj odgovor je naslednji. O poslovanju energetike in o izgubi 6,5 milijona sem v svojem poročilu tudi povedal. In energetski boni pa nakup tega zemljišča nimata čisto nobene zveze. Ta zemljišča energetika rabi za svoj nadaljnji razvoj, drugače se bo razvoj ustavil. To verjetno se oba strinjava. Zaključujem razpravo. Ugotavljam navzočnost: 34.

**Glasujemo o PREDLOGU SKLEPA: Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – prodajne pogodbe za nepremičnine s parc. št. 680/5, parc. št. 696/2, parc. št. 696/3, parc. št. 696/5, parc. št. 696/6, parc. št. 707/3, parc. št. 722/2, parc. št. 723/4, parc. št. 724/3, parc. št. 747/8, parc. št. 747/7, parc. št. 783/3, parc. št. 752/7, parc. št. 1213/9, parc. št. 1240/4, parc. št. 1240/8 in parc. št. 1240/10, vse k. o. 1730 Moste.**

**26 ZA,**

**0 PROTI.**

Sklep je sprejet.

Prehajamo na točko 7.

**AD 7. DOPOLNJENI OSNUTEK ODLOKA O SPREMEMBAH IN DOPOLNITVAH ODLOKA O ZAZIDALNEM NAČRTU ZA OBMOČJE UREJANJA VI 3/3 BIOTEHNIŠKA FAKULTETA**

Gradivo ste prejeli, po sklicu pa poročilo pristojnega Odbora za urejanje prostora ter poročilo Statutarno pravne komisije. Prosim go. Katarino Konda iz Oddelka za urejanje prostora, za uvodno obrazložitev.

**GOSPA MAG. KATARINA KONDA**

Pozdravljeni. Danes bom predstavila dopolnjeni osnutek sprememb in dopolnitev zazidalnega načrta za območje urejanja VI 3/3 Biotehniška fakulteta. Naročnik izdelave je Mestna občina Ljubljana. Območje OPPN se nahaja v južnem delu Ljubljane, v območju ČS Rožnik. To gre za večje območje južno od večne poti, na katerem se že nahajajo Biotehniška fakulteta, Fakulteta za kemijo in Fakulteta za informatiko. Območje trenutno ureja Odlok o zazidalnem načrtu za območje urejanja VI 3/3 Biotehniška fakulteta, ki je bil sprejet že leta 2004. Območje veljavnosti zazidalnega načrta obsega 2 enoti urejanja prostora z namensko rabo CDI, območja centralnih dejavnosti za izobraževanje, poleg tega pa se v zazidalnem načrtu nahaja tudi enota RD 459 z namensko rabo K1, najboljša kmetijska zemljišča. V času od sprejema zazidalnega načrta so se spremenile nekatere potrebe uporabnikov in zato so se na pobudo Biotehniške fakultete, Nacionalnega inštituta za biologijo, prirodoslovnega muzeja Slovenije in Mestne občine Ljubljana pričele spremembe zazidalnega načrta. Poleg vsebinskih sprememb se je s spremembami popravila tudi meja območja veljavnosti zazidalnega načrta. Pri objektu Nacionalnega inštituta za biologijo, to je na zahodni strani, če imate mogoče v gradivu, tako se je meja prilagodila dejanskemu stanju predhodno enega starega akta je prej tam veljal in veljavni meji namenske rabe, ki jo določa OPN MOL ID. Z navedeno prilagoditvijo se je tudi območje zazidalnega načrta povečalo za 2646 m2. Nažalost pač ne morem pokazati sprememb, ampak v funkcionalni enoti, glavnih sprememb je 5, in sicer v funkcionalni enoti F2, to se se za potrebe Biotehniške fakultete v grafiki prilagodile gradbene meje novih gospodarskih objektov paviljonskega tipa in rastlinjakov. V funkcionalni enoti F9 je zaradi tehnoloških potreb načrtovani objekt Prirodoslovnega muzeja je bilo pač v sklopu veljavnosti zazidalnega načrta, se je izkazalo, da višina 10 m, ki je do sedaj dopustna ne omogoča gradnjo tega objekta, zato se je dopustna višina zvečala na 12,50 m. V funkcionalni enoti F11, to je tukaj, višina objekta se je povečala na 12,50 metra, namesto dosedanjih 8 metrov. Pri zadnji etaži pa je zaradi tehnoloških potreb dopustno tudi lokalno nadvišanje do višine 14,50 metra. Tu, če se spomnite, pred časom smo že sprejeli lokacijsko preveritev, kjer se je na strehi objekta dopustila gradnja karantenskega rastlinjaka tako, da se s tem zazidalnim načrtom tudi te spremembe povzemajo in se pač prilagajajo z višino. V funkcionalni enoti F10, to je tukaj, to je garažna hiša, se je spremenila največja dopustna višina načrtovane garažne hiše, in sicer iz 4 metrov na 7 metrov in se je pač ena etaža dodala. V funkcionalni enoti F7, kjer pa zdaj v primerih, ko je v živalskem vrtu veliko obiska, pa tudi tako, se parkira na neurejeno parkirišče, se je pa dopustilo občasno parkiranje za potrebe živalskega vrta Ljubljana, ampak samo do izgradnje garažne hiše v funkcionalni enoti F10. To obstoječe nelegalno parkirišče pa je treba ukiniti najkasneje ob zaključku gradnje prirodoslovnega muzeja Slovenije, to je pa tukaj. Tukaj, na tej lokaciji pa se izvede ozelenitev in delna drevesna zasaditev. Potem še mogoče prikaz prometno tehnične situacije. Predvidena je rekonstrukcija dveh križišč ob Večni poti, ki se prilagodi pač tem uvozom in izvozom v območje. Prilagodil se je profil ceste C5, tu se je dodal hodnik za pešce, ki poteka ob garažni hiši in pa ta, poznate območje teh japonskih češenj in z namenom, da se te japonske češnje ohranijo, da se ne rušijo, se je prilagodil temu profil dovozne ceste tako, da v bistvu se v njih ne posega. To je še prikaz prerezov, kjer se vidijo ta nadvišanja. To je pa en tak shematski prikaz stanja, ko bo izvedeno. Fakulteta za informatiko, Fakulteta za kmetijo, ki so že izvedeni, Biotehniška fakulteta, Nacionalni inštitut za biologijo, Prirodoslovni muzej, garažna hiša in pa objekti za Biotehniško fakulteto – rastlinjaki. Hvala.

------------------------------------------------------------------KONEC POSNETKA ŠT. 20220314\_153730

**GOSPOD ALEŠ ČERIN**

Prosim gospoda Igorja Horvata, podpredsednika Odbora za urejanje prostora za stališče odbora.

**GOSPOD IGOR HORVAT**

Odbor za urejanje prostora je na 21. redni seji sprejel naslednji sklep. Odbor za urejanje prostora podpira Dopolnjeni osnutek Odloka o spremembah in dopolnitvah Odloka o zazidalnem načrtu za območje urejanja Biotehniška fakulteta skupaj z naslednjima pripombama iz razprave, in sicer: garažna hiša naj ne presega gabaritov, kot so bili predvideni v veljavno zazidalnem načrtu, da se s tem ne zakrije pročelja Prirodoslovnega muzeja. Drugi: s prometnimi ukrepi naj se onemogoči divje parkiranje po gozdu. Sklep je bil sprejet s 5 glasovi za od 5-ih navzočih. Hvala.

**GOSPOD ALEŠ ČERIN**

Hvala lepa. Želi besedo predsednik Statutarno pravne komisije, gospod Marjan Sedmak?

**GOSPOD MARJAN SEDMAK**

Hvala lepa za besedo. Zdaj vam bom pa malo več časa vzel in, če dovolite gre za isto hibo v točkah 7, 8 in 10, če dovolite bi za vse tri, razen, če posebej želite, da pri vsaki točki posebej berem isti tekst? Verjetno ne, hvala lepa. Statutarno pravna komisija ugotavlja, da v preambuli niso navedene pravilne pravne podlage pri Zakonu o urejanju prostora. Predlagatelj naj zato do priprave predlogov aktov, danes imamo osnutek, navede pravilno pravno podlago tako, da se glasi: »Uradni list RS, št. 61/17 in 199/21 Zakon o urejanju prostora-3 in 20/22 Odl. US«. Tukaj gre za odločbo Ustavnega sodišča, ki je bila sprejeta šele 20. 1. mislim, da k 59. členu Zakona o urejanju prostora. Poleg tega, komisija opozarja, da so lahko pravne podlage za sprejem akta le določbe zakona, ki se že uporablja tako, da ne more biti pravna podlaga za sprejem Odloka o spremembah in dopolnitvah Odloka o zazidalnem načrtu za območje urejanja 63/3 Biotehniška fakulteta Zakon o urejanju prostora-3, ki sicer že velja, se pa še ne uporablja. Uporabljati se bo začel, če se ne motim šele junija, 1. junija menda. Se pravi, ko bomo sprejemali odlok moramo upoštevati kdaj bo to datum sprejemanja. Hvala.

**GOSPOD ALEŠ ČERIN**

Hvala lepa. Odpiram razpravo. Kolegica Asta Vrečko, izvolite.

**GOSPA DR. ASTA VREČKO**

Jaz bi samo poudarila to, kar smo tudi govorili na Odboru za urejanje prostora in je odprl tudi podžupan in več članov odbora, da je res silno problematično to, da se viša višina gabaritov garažne hiše iz 4 na 7. Po eni strani bo to zapiralo pogled na predviden Prirodoslovni muzej, za katerega načrti obstajajo že 15 do 20 let in je res ena taka arhitektura, ki ne dopušča pravzaprav nekaj tako močnega zadaj ali pa v svoji bližini, kot je še povečana garažna hiša. Gre tudi za okolje v naravi in tudi same stavbe, katerim naj bi bila to namenjena, se pravi Biotehnična fakulteta, inštitut in tako naprej, pa v končni fazi tudi ZOO, same po sebi nekako s svojo vsebino bi naj narekovale bolj trajnostni odnos to narave. Tako, da tukaj smo tudi na odboru v bistvu precej nasprotovali temu povečanju številu parkirnih mest in govorili o tem, da naj se raje poveča trajnostna mobilnost, se pravi od kolesarskih stez do povečanja prog, če je treba frekvence LPP in tako naprej. Čeprav seveda graditelj oziroma pobudnik bi si želel več parkirnih mest, ampak v končni fazi gre za Univerzo v Ljubljani, ki ima fakultete po celem mestu, tudi v centru in take stvari niso mogoče, da bi se na to lahko oziral. Tako, da jaz res upam, da tukaj se bo to upoštevalo. Mislim, da je smiselno, da smo se nekako zelo strinjali, da se ne bi šlo v to povišanje gabaritov garažne hiše. Hkrati pa seveda se zavedamo, da je zelo problematično divje parkiranje tam okoli, ki prav tako škoduje naravi in, da tudi MOL konec koncev ima na voljo določena sredstva, da lahko to prepreči. In tako, kot se preprečuje po centru mesta ali pa drugje nepravilno parkiranje, naj se pač tudi tam proba čim bolj to omejiti, seveda pač na kakršnekoli načine že, ampak to obstaja in si želimo, da se to omeji. Uporabniki teh institucij pa bojo slej kot prej tako, kot so zdaj tudi na takih področjih imajo fakultete, kjer ne morejo parkirati v sami stavbi, tudi potem bodo lahko s trajnostnim načrtom se temu prilagodili. Hvala lepa.

**GOSPOD ALEŠ ČERIN**

Hvala lepa. Naslednja razpravljavka, kolegica Ida Medved.

**GOSPA IDA MEDVED**

Hvala za besedo. Jaz bi pa eno vprašanje imela. Tam v projektu piše, da je en potok oziroma kako naj temu rečem glinek in piše, da bo urejen njegov vodotok in pa seveda tudi razlivne površine. Zdaj me pa zanima, ali bo to urejeno predno se bo delala garažna hiša? Sprašujem pa iz razloga, da se ne bi ponovila Vilharjeva. Verjetno veste, kaj je bilo letos oziroma lani v septembru na Vilharjevi. V četrti garaži so se avtomobili utopili. In bi imela en predlog, da če se že dela garažna hiša, potem sprejmite en odlok ali pa pač zakon, da je treba ugraditi črpalke v ta spodnja nadstropja garažnih hiš. Ker brez teh črpalk bo še marsikje se zgodilo, da bodo poplavljeni avtomobili in še marsikaj in kleti zraven. Tako, da jaz predlagam, da se dogovorite in da v projektu zahtevate, da so v garažnih hišah vgrajene črpalke. Seveda morajo te črpalke biti tudi kontrolirane tako kot so gasilni aparati. Zato mora biti neka služba in se je treba letno to servisirati. Ker sicer, če to stoji 10, 20 let absolutno ne bo več delalo. Hvala.

**GOSPOD ALEŠ ČERIN**

Hvala lepa za ta predlog investitorju in projektantom. Mojca Škrinjar je naslednja razpravljavka.

**GOSPA MOJCA ŠKRINJAR**

Hvala lepa. Najprej treba je pohvaliti, da mesto načrtuje naravoslovno tehnične dejavnosti na enem mestu tako, da imamo eno leto celoto tam. Kar zadeva garažno hišo, ta je potrebna, da pa ne bi bila preobširna, tukaj se strinjam z gospo Vrečko na nek način, je pa seveda pomemben javni promet in to regionalni javni promet, zelo učinkovit. Tega mi nimamo. To je potrebno naresti. Hkrati pa tudi decentralizirati upravo. Ni nujno, da so vsa ministrstva v Ljubljani, lahko so po celi Sloveniji in s tem tudi razbremenimo prometno Ljubljano, morda tudi kakšno nadstropje manj v garažni hiši. Ob tem bi rada poudarila še, da se v naslednjem, v nadgradnji kot razumem še ureja tudi prostor za strojno fakulteto, ki nujno potrebuje prostore, utesnjena je v neizmerno majhni stavbi za njene potrebe, hkrati pa še vedno filozofska fakulteta, ki bo ko se strojna fakulteta izseli imela prostore tudi v stari strojni fakulteti na Aškerčevi. Še vedno nima dovolj prostora. Ob tem je treba pomisliti na to, da bi morda tudi kakšen prostor lahko pridobila tudi v sedanjem zdravstvenem domu za študente. Ta pa bi lahko se tudi umestil v ta kompleks, ko se nadgradi torej, v tem zazidalnem načrtu oziroma nadgradnji tega zazidalnega načrta, razmišlja tudi o tem, kajti ta zdravstveni dom za študente je tudi utesnjen, načrtuje se pa v OPN-ju, kot vem je torej strojna fakulteta, pa tudi fakulteta za farmacijo. Tako, da bi bila to ena smiselna celotna, obenem je pa ta zdravstveni dom bi bil lahko tudi dosegljiv tako študentom iz Viča, kakor tudi iz Rožne doline, kjer so pa najbolj številčni. Hvala.

**GOSPOD ALEŠ ČERIN**

Hvala lepa. Želi še kdo razpravljati? V kolikor ne, zaključujem razpravo. Ugotavljam navzočnost: 39.

**Glasovanje poteka o PREDLOGU SKLEPA: Mestni svet Mestne občine Ljubljana sprejme dopolnjeni osnutek Odloka o spremembah in dopolnitvah Odloka o zazidalnem načrtu za območje urejanja VI 3/3 Biotehniška fakulteta****skupaj s pripombami.**

**35 ZA**

**0 PROTI.**

Hvala lepa.

Prehajam na točko 8.

**AD 8. DOPOLNJENI OSNUTEK ODLOKA O OBČINSKEM PODROBNEM PROSTORSKEM NAČRTU 449 ILOVICA OB JURČKOVI 3**

Gradivo ste prejeli s sklicem. Po sklicu pa poročilo pristojnega odbora in poročilo Statutarno pravne komisije. Prosim gospo Katarino Konda za uvodno obrazložitev.

**GOSPA MAG. KATARINA KONDA**

V drugo bom predstavila dopolnjen osnutek OPPN-ja 449 Ilovica ob Jurčkovi 3. Pobudo za izdelavo je podalo podjetje Prva hiša, ki želi v obravnavanem območju graditi večstanovanjski objekt s spremljajočim programom ter pripadajočimi ureditvami. OPPN se nahaja v ČS Rudnik, južno od Jurčkove ceste, na območju med Perucijevo ulico in pa Mihovim štradonom, na jugozahodni in jugovzhodni strani ga obdaja Pot spominov in tovarištva. Na zahodni strani se gradi nova stanovanjska soseska, južno se pa razprostirajo kmetijske površine. OPN MOL ID določa, da je v tem območju izdelati OPPN z zaporedno številko 449. Večji del OPPN-ja se nahaja v osrednjem območju centralnih dejavnosti oziroma kratica CU, manjši del območja pa sega tudi v območje z namensko raba VC in PC, torej površine celinskih voda in pa površine za ceste. In tukaj bodo določene ureditve do izvedbe nove ureditve Jurčkove ceste. Tukaj smo pa že na zazidalni situaciji. To je slika pritličja. V območju OPPN je načrtovana večstanovanjska stavba, sestavljena je iz 8-ih stanovanjskih stolpičev, volumnov, ki imajo skupno pokrito parkirišče v pritličju in nad tem pritličjem je potem skupna pohodna ploščad v nivoju prvega nadstropja. V stavbi je tudi načrtovan nestanovanjski program, in sicer v smeri proti Jurčkovi cesti. Območje samo se pa prometno navezuje na Jučrkovo cesto z enim dovozom, ki tu potem nekaj na sredini območja. To je pa zazidalna situacija, streha, tu je vidna zdaj ta pohodna ploščad, ki služi kot prostor za stanovalce, kot neke odprte bivalne površine. Dostopna iz dveh vertikalnih komunikacij tu gor, na severni in na južni strani. Vhodi v te stanovanjske stolpiče pa so možni tako iz pritličja, iz garaže oziroma iz te pritlične kleti, garaže kot tudi iz ploščadi. V prerezu so vidni tudi višinski gabariti novega naselja, in sicer 4 etaže oziroma P+3 in tu se pa vidi potem ta pokrita garaža, ki predstavlja pritlično etažo. Na koncu še prostorski prikaz, kjer je vidna ta ploščad, pod njo je parkirišče in pa vizualna prezentacija nove pozidave. Hvala.

**GOSPOD ALEŠ ČERIN**

Lepo zahvalim, gospa Konda. Prosim gospoda Igorja Horvata, podpredsednika Odbora za urejanje prostora za stališče odbora**.**

**GOSPOD IGOR HORVAT**

Odbor za urejanje prostora je na 21. redni seji sprejel naslednji sklep, in sicer podpira Dopolnjeni Osnutek Odloka o občinskem podrobnem prostorskem načrtu 449 Ilovica ob Jurčkovi 3. Sklep je bil sprejet s 4 glasovi za in 0 proti, od 5-ih navzočih.

**GOSPOD ALEŠ ČERIN**

Hvala lepa. Stališče Statutarno pravne komisije je gospod Sedmak že razložil pri prejšnji točki in ostaja tako kot je. Odpiram razpravo. Gospa Ida Medved, izvolite.

**GOSPA IDA MEDVED**

Hvala za besedo, gospod podžupan. Imam eno vprašanje, in sicer v okviru energetike. Zanima me, zakaj v projektu piše, da bodo stanovanja priključena na plin. V času, ko se ti energenti strahotno dražijo in ne vem, ali je to želja MOL-a ali projektanta, ali investitorja? Ampak vseeno bi bilo dobro mu dati v razmislek, glejte zdaj imamo toplotne črpalke, zakaj ne bi ljudem olajšali in bi imeli cenejše ogrevanje. Streha bo ravna, so lahko tudi kolektorji. Kolektorji so vsaj za sanitarno vodo, če že ne bi zmogli proizvesti toliko temperature za radiatorje. In dejansko res prihajamo v čas, ko so energenti enormno dražijo in apeliram na te investitorje, da mogoče premislijo, pa grejo na toplotne črpalke.

**GOSPOD ALEŠ ČERIN**

Moj komentar k temu je, to je sicer res, ampak sta dve stvari, prvič niso vsi, ki kupujejo stanovanja zainteresirani za tovrstno ogrevanje in drugič, tudi ogrevanje in investicija na toplotne črpalke niso brezplačni. In vemo, ob normalnih razmerah je bila cena plina najugodnejša, da ne govorim seveda o varstvu okolja. Želi še kdo razpravljati? V kolikor ne, zaključujem razpravo. Ugotavljam navzočnost 37.

**Glasovanje poteka o PREDLOGU SKLEPA: Mestni svet Mestne občine Ljubljana sprejme dopolnjeni osnutek Odloka o občinskem podrobnem prostorskem načrtu 449 Ilovica ob Jurčkovi 3 skupaj s pripombo***.*

**38 ZA,**

**0 PROTI.**

Sklep je sprejet.

Prehajamo na 9. točko

**AD 9. OSNUTEK ODLOKA O POIMENOVANJU PARKOV IN POPRAVKOV OPISOV ULIC** **NA OBMOČJU MESTNE OBČINE LJUBLJANA**

Gradivo ste prejeli s sklicem seje. Prosim g. Grego Ciglarja, predsednika Komisije za poimenovanje naselij in ulic, za uvodno obrazložitev.

**GOSPOD GREGA CIGLAR**

Hvala za besedo. Torej z osnutkom odloka o poimenovanjov parkov in popravkov opisov ulic na območju Meste občine Ljubljana komisija za poimenovanje naselji in ulic predlaga naslednji poimenovanji.

Park gazel v TP Brdo po nagradi gazela za najboljše podjetnike oziroma podjetja leta in Park izbrisanih v centru Rog kot prispevek k popravku krivic izbrisanim državljanom. Komisija nadalje predlaga popravke opisov ulic za Redarsko in Uraničevo ulico. Popravka opisov obeh ulic ne vplivata na naslove in hišne številke, saj bo popravek izveden le v registru prostorskih enot. Ker hkrati trga ne bosta vpisana v register prostorskih enot, zato v skladu z zakonom za ta osnutek ni potrebna javna razgrnitev. Komisija bo do predloga odloka popravila tipkarsko napako, trg je park izbrisanih, ter še bolj natančno orisala meje parkov. Komisija predlaga mestnemu svetu, da osnutek sprejme.

**GOSPOD ALEŠ ČERIN**

Hvala lepa. Želi besedo predsednik Statutarno pravne komisije?

**GOSPOD MARJAN SEDMAK**

Hvala. Komisija ni imela pripomb pravne narave.

**GOSPOD ALEŠ ČERIN**

Hvala lepa. Odpiram razprave poleg tega, ki jo je že načel gospod Ciglar.

Besedo ima kolegica Asta Vrečko.

**GOSPA DR. ASTA VREČKO**

Hvala lepa.

V bistvu imamo dve nekako pripombi temu. Pri Parku gazel s čimer se sicer strinjamo s poimenovanjem, ampak vseeno bi opozorili, da smo v Svetniškem klubu Levica večkrat zaporedoma dali pobude za poimenovanje ulic in parkov po zaslužnih ženskah in ena izmed njimh je bila ob stoletnici Univerze v Ljubljani tudi doktor Ana Majer Kansk, ki še danes ni dobila ustrezne obeležitve v mestu in gotovo pri Tehnološkem parku, ki je vendarle nekako povezan tudi z njenim področjem, saj je bila prva doktorica znanosti in prva doktorica s področja kemije, ki je doktorirala v univerzi v Ljubljani, bi gotovo tudi to bilo neko primerno obeležje tukaj, morda bolj kot neka pač nagrada, ki jo podeljuje časopis. Zgolj tako, da bodo ti predlogi, poimenovani po zaslužnih ženskah, upoštevani prihodnje.

Drugo kar imamo, morda pripombo pri Trgu izbrisanih, ki seveda je nekaj, kar nadvse podpiramo, da se tovrstno obeležje in spomin na to grozodejstvo izbrisanih obeleži tudi v javnem prostoru na kakršne koli načine že vse možne in podpiramo pobudo, ki sta jo dali Amnesty International in Društvo Civilna iniciativa izbrisanih, vendar pa je treba poudariti, da je malenkost, malenkost cinično iz strani Mestne občine Ljubljana, da v tako poimenovanje pri Rogu, kjer so imeli … /// … nerazumljivo …///… nekdanji Tovarni Rog pri avtonomni kulturni coni svoje prostore in veliko društev je sodelovalo ravno na področju izbrisanih in jih je Mestna občina Ljubljana nasilno deložirala in ta pobuda se vendarle zdi malenkost cinična in ne nasprotujemo, absolutno ne, je pa kljub temu to potrebno povedati.

Hvala lepa.

**GOSPOD ALEŠ ČERIN**

Hvala lepa. Predno dam besedo za repliko gospodu Ciglarju, moram povedati, da postopek glede Kansk, vem da nekje teče ali za ulico ali pa za spominsko obeležje tukaj nekje v centru mesta. To je prva doktorica znanosti na ljubljanski univerzi, je tako? Replika gospod Ciglar.

**GOSPOD GREGA CIGLAR**

Samo glede Parka gazel v pojasnilo, je zadeva v lasti TPC Brdo in tudi to je njihov predlog, zato smo tudi ta predlog upoštevali. Lahko pa rečem, da kar se tiče predlogov o poimenovanju po ženskah, kar nekaj teh predlogov je bilo, ne samo s strani Levice, velika večina je bila sprejetih in ta imena, so mi rečemo, člani komisje, veste ne rečemo na lagarju, tako da čakamo in iščemo primerne ulice, primerne parke, trge, kjer bomo ta imena seveda lahko uporabili in to je prvo vodilo te komisije od začetka tega mandata, tako da jaz si srčno želim in sem prepričan, da bodo tudi te zaslužne ženske ta poimenovanja dobile.

**GOSPOD ALEŠ ČERIN**

Še moj odgovor takoj glede izbrisanih. Resnica je drugačna glede izselitve, tako da ravnokar je bila enoletnica, tako da to ni res, kar vi pripovedujete, to je eno. Drugo, če je to cinizem, je potem cinizem od predlagatelja, ker mi smo se ukvarjali tudi s tem, da bi bil Trg izbrisanih tudi kje drugje, ampak je ravno Amnesty International predlagala ravno to lokacijo. Zakaj? Zato ker so mnogi, ki so se borili za izbrisane delali, tukaj v Rogu. Ok.

Besedo ima Mojca Škrinjar.

**GOSPA MOJCA ŠKRINJAR**

Hvala lepa. V tem odloku mam, s tem odlokom imam dve težavi. Najprej Trg izbrisanih. Nedvomno privoščim vsakemu, da se mu popravi krivica, če mu je bila, če mu je bila storjena. Res pa je, da se z zadevo dejansko, zadevo gleda na preveč oster način. Zelo dobro se spominjam tega časa, ko je nastal problem izbrisanih. Sama sem bila takrat ravnateljica osnovne šole. Šest delavk sem prepričevala naj gredo na Mestno upravo tule in si pridobijo državljanstvo. Štiri so me poslušale, dve pa nikakor ne. Ne in ne. Ena se je potem odselila v Srbijo in potem tega problema ni imela več, druga pa je imela dolgotrajne probleme, kajti ni mogla dobiti kredita, ko je hotela v Tomačevem kupiti hišico, da bi se preselila iz neustrezne barake. Torej trdim, da je takratna oblast zadosti, res zadosti pozivala, objasnjevala in prosila ljudi, da gredo in državljanstvo vzamejo. Nekateri tega namerno niso naredili, nekateri pa so verjetno bili zunaj države, s kakšno nalogo oziroma s kakšno, v kakšnem položaju, težko ugibamo, morda so se borili v Bosni, morda so se kje zataknili takrat v tistem času, grozljivem času, in to seveda bi bilo treba, bi bilo treba obravnavati selektivno in pa z velikim posluhom za ljudi, ki so imeli resnične težave. Pripominjam pa, da so bili, da je bilo veliko ljudi, ki niso imeli nobenih težav, samo trmarili so, da niso hoteli vzeti državljanstva. Tukaj imam jaz težavo s tem Trgom izbrisanih zaradi tega momenta. Sicer sem se pa v komisiji vzdržala zaradi tega, ker bi utegnili biti kateri prizadeti, ampak kot sem rekla, meni zakonska rešitev, da se vse počez nekaj uredi, ne gre ampak bi bilo treba z vsemi temi, ki so pa imeli dejanske probleme posebej, jih posebej obravnavati.

Moj drug problem pa pri tem odloku pa je da smo na komisiji obravnavali moj predlog, da se v mestu v nekem centralnem delu, torej poimenuje nek trg po samem torej, po Jožetu Pučniku. Jaz sem predlagala, tudi po pogovoru z županom, da bi se imenoval sedanji park, kjer je v objemu Trga MDB, da bi se imenoval po doktor Pučniku. Pa ne in ne in ne. Glejte, češ, da zakon ne dopušča, da je cesta in pa ulica, ker je pač že nekje neka mizerna ulica nekje, ki ne zasluži, ki je pravzaprav glede na destinacijo ne na ljudi, ki tam stanujejo, da se razume, ker jih pravzaprav ni niti dosti, da se to ne more imenovati hkrati, da obstaja v nekem mestu ulica z istim imenom istega nosilca kot tudi trg. Pri čemer seveda vemo vsi, da imamo Prešernov trg in Prešernovo cesto hkrati, pa to ni nič narobe. In mislim, da bi doktor Jože Pučnik, ki je bil vodja Demosa, brez Demosa pa točno vemo, da te države ne bi bilo. Ja brez Demosa te države ne bi bilo. Pa dokažite drugače. Pa dokažite drugače. Če pa vam ni bila ta intimna opcija, vas pa seveda razumem. Slovenija.

**GOSPOD ALEŠ ČERIN**

Majčkeno, majčkeno miru prosim. Poslušajte, lepo prosim.

**GOSPA MOJCA ŠKRINJAR**

Kakor hočete. Hočem vam povedati, da izraža Ljubljana izredno majhnost in pritlehnost, da nima nekega trga. Tisti ubogi parkec tam, ubogi parkec z eno zelenico ni mogel biti Pučnikov trg. Če se tega ne zmoremo, to je pa višek od viška. In seveda, to je moja velika bolečina, da ne moremo dati gospodu doktorju Pučniku tega obeležja, ki si ga dejansko zasluži. To je pač moje mnenje, vi imate lahko tudi drugačno mnenje, jaz vam ne segam v besedo, povedala sem svoje mnenje in menim da bi lahko, bili tako zreli, da bi vendarle se tukaj poenotili, tako kot smo se poenotili takrat, ko sm,o sama sem bila aktivna v Demosu, ko smo se zelo različnih političnih pogledov združili v Demosu in če se ne bi ne bi, nikoli imeli naše države. Zdaj jo pa imamo in to je bil moj poziv, še vedno bom, še vedno bom vztrajala na tem, da doktor Jože Pučnik dobi svoj trg, ne vem pa če, bom pri taki oblasti to še kdaj doživela, in to mi je res velika bolečina in mislim, da je tudi sramota te občine. Iz tega razloga tega odloka ne bom podprla. Hvala.

**GOSPOD ALEŠ ČERIN**

Če smem še sam komentirati. To seveda je legalna in legitimna vaša pravica, da tega ne boste podprli, ampak nima pa veze seveda s tem kar govorite, s tem da ste si že sami odgovorili na vprašanje. Najboj oziroma tega ne delamo, da tam, kjer so že hišne številke, pa ne samo hišne številke, ampak tam, kjer je ime uveljavljeno, ga ne menjamo. Tako da to, da bi namesto Trga Mladinskih delovnih brigad, je najbolj možen ponesrečen izraz. Se pa strinjam, da je treba iskati tudi kakšno drugo rešitev, kakšnega drugega trga, tako da je čisto spodobno da je bil odkrit spomenik Pučniku ob 90. letnici njegavega rojstva, sicer ne v Ljubljani, ampak na Brdu. Tako, da popolnoma spodobno.

Sedaj pa še replika gospod Ciglar.

**GOSPOD GREGA CIGLAR**

Hvala za besedo. Najprej glede izbrisanih, čisto na kratko. Mednarodno sodišče je pač ugotovilo, da je bila storjena krivica. Tudi predsednik republike Borut Pahor se je opravičil izbrisanim. Tako da to so res zavržne, mislim razprave, jaz več kot to ne bom komentiral.

Kar se pa tiče te zadeve glede Pučnika, jaz sem pričakoval to zadevo, res se vleče že predlogo, ampak enostavno še enkrat, jaz lahko še enkrat preberem četrta alineja 20. člena Zakona o določanju območji ter o imenovanju, označevanju naselji in ulic jasno govori o tem, da zakon pač ne dovoljuje podvajanja imen. Imamo trenutno v Ljubljani, situacije ko so dve ali pa tri ulice z istim imenom, ampak to je bilo nekoč od prej. Zdaj je pa nov zakon v veljavi in ta nov zakon podvajanja ne dovoljuje in pravno formalno pač to ne gre. Vse ostalo vam je odgovoril že podžupan gospod Čerin. Mena pa za …///…nerazumljivo…///…, to bom pa za konec pa se bom ustavil rajši, žalosti me, da smo do zdaj praktično do zadnje seje res zelo kulturno sodelovali, vsi, in to sem ves čas poudarjal skozi mandat, zdaj pa ne vem, volitve so blizu in nekateri, mislim nekateri, pač desna opcija, je začela z nekimi predlogi in predvsem z izsiljevanjem, pa način je, način je čisto drugačen kot je bil prej skozi mandat, Jaz si srčno želim, da bi nadaljevali tako, kot smo cel mandat delali, tako da upam, bodo te volitve res čim prej mimo pa da začnemo normalo delati.

**GOSPOD ALEŠ ČERIN**

Hvala lepa. Besedo ima. Odgovor na repliko. Kar prosim.

**GOSPA MOJCA ŠKRINJAR**

Lepo prosim če poveste, v skladu s poslovnikom, kje je bilo moje delovanje nekulturno.

**GOSPOD ALEŠ ČERIN**

To ne more biti, kaj, kaj proceduralno. Ok, zaključujem to. Besedo ima svetnica gospa Vuk.

**GOSPA MARTINA VUK**

Hvala lepa za besedo. Seveda bom podprla obe pradlagani poimenovanji in osnutek odloka, hkrati pa ne morem verjeti, ne morem verjeti da marca 2022, trideset let po tem ko je bilo petidvajsettisočšestoenainsedemdeset oseb, ki so imeli v Republiki Sloveniji stalno bivališče in bili vpisani v register stalnega bivališča, upam da ste razumeli, da nihče ni nikoli govoril o državljanstvu, torej bili so vpisani v register stalnega bivališča in izbrisani. Preprosto meni nič tebi nič izbrisani iz tega registra stalnega bivališča. To nima nobene veze z državljanstvom, nobene veze s tem ali je kdo koga prepričeval, a se je kdo odločil, da bo zaprosil za državljanstvo ali ne, izbrisani so bili. Povzročena jim je bila katastrofalna krivica in to ni moje mnenje, o tem je odločalo slovensko ustavno sodišče in o tem je odločalo Evropsko sodišče za človekove pravice. Zato tukaj ne gre za mnenja in ne gre za to, kaj kdo misli, ampak gre za to da je bilo petidvajsettisočšestoenainsedemdeset osebam odraslim in otrokom, uničeno življenje. In danes se mi pogovarjamo o mnenjih. Zato edino pravilno in skrajni čas da tudi Ljubljana dobi poimenovanje po izbrisanih kot simbolni opomin na to, kaj je nekdo naredil, kaj je ta država naredila. V času, ki se mu reče demokratični čas, ko je imela sprejeto ustavo Republike Slovenije, ki še danes velja. Ta država je to naredila. Letos smo dočakali celo opravičilo predsednika države, opravičilo marsikoga drugega, ki bi ga imoral izreči, še vedno ni bilo zrečeno. Ne gre za mnenja, gre za odločitve in gre za to, da bi tem ljudem že zdavnaj morale biti popravljene vse krivice za nazaj. Pa jim niso bile. Toliko o tem. Trg oziroma park kot je bilo rečeno je vsaj eno simbolno ravnanje, ki ga lahko mesto stori in mi kot mestne svetnice in mestni svetniki. In ne morem verjeti, ne morem verjeti, da se javno še vedno izrekajo take krivice, kot so bile ravnokar tukaj izrečene in kot so jih tudi teh dneh ob 30. obletnici izbrisa izrekali mnogi predstavniki države. Sramota. Hvala lepa.

**GOSPOD ALEŠ ČERIN**

Hvala lepa. Kaj replika? Gospa Ida Medved.

**GOSPA IDA MEDVED**

Glejte, vi pravite, da po 30. letih sramota in tako naprej. Mene pa zanima, kdaj se bodo vaši po letu 45 opravičili. Pa naredili en trg. Glejte, sramota, ja tako je. A to je pa to zdaj. Glej no glej, zdaj pa vuaaa. Prej pa, ko smo mi predlagali, da so izbrisani iz lastne malomarnosti izbrisani ste pa, ste pa vsi ogorčeni. A tisto iz leta 45, ko pa nimate nobenega, pa 47, pa 48, ko se jih je pobijalo enormno, nočete slišati, kaj šele prevzeti neko odgovornost. Neko opravičilo. Pahor je z vaše stranke, če se je opravičil tem, naj se opraviči še unim. Hvala.

**GOSPOD ALEŠ ČERIN**

Kolegice, kolegi. Ne razpravljamo o ozadjih izbrisanih, ampak o poimenovanjih in do sedaj nihče ni bil proti temu, da se temu tako ne imenuje. In še zadnji prijavljeni. Ne, še dva. Jožef Horvat.

**GOSPOD JOŽEF HORVAT**

Jaz bo spoštovani tukaj mestni svetniki, podžupani in tako naprej. Tudi vsi ti, ki nas spremljate po internetu. Želim, da glede na svojo, kot veteran vojne za Slovenijo.

**GOSPOD ALEŠ ČERIN**

Majčkeno posluha, lepo prosim. Spoštujte govorca.

**GOSPOD JOŽEF HORVAT**

Kot veteran vojne za Slovenijo sem v tistem času doživel marsikaj. Grozot, ki jih vidimo sedaj v Ukrajini. Moji kolegi so bili v Trzinu res na preizkušnji. Imel sem pa tudi sodelavca pa ga bom samo z imenom Brane imenoval. A se sliši? Ok, se opravičujem. Ja in ta naš Brane je pobegnil v Srbijo, ko je bilo mimo. Imeli smo žolčne debate pred vojno. Rekel je, da bomo jedli travo in da ne bo dobro se končalo. Jaz pravim da.

**GOSPOD ALEŠ ČERIN**

Kolega hvala, o čem vi zdaj diskutirate, o aktu ali…

**GOSPOD JOŽEF HORVAT**

O aktu ja. Naredil sem uvod. Ok, in se bom na tej točki ustavil, samo rečem da niso bili vsi po krivici zbrisani, marsikdo zelo po svoji vesti in ne malomarnosti, po svoji vesti, in želim, da ne razpravljamo pa da se spet ne delimo še naslednjih 70 let pa to, če si zaslužijo park v tam v Rogu, pa naj bo poimenovan, ampak ne spet ljudi zdaj razklati med seboj. In si, jaz kot veteran lahko rečem, da sem dal to skozi, preživel in sem srečen, kar imamo sedaj. Hvala lepa.

**GOSPOD ALEŠ ČERIN**

Hvala lepa. Replika gospod Jakopovič.

**GOSPOD MILAN JAKOPOVIČ**

Hvala lepa. Zdaj v izogib vsem tem razpravam, ne vem meni, zadostuje, da je Ustavno sodišče Republike Slovenije leta 2003 ugotovilo, da je bil izbis nezakonit. O čem debatiramo sedaj. Jaz razumem, da pač ne vem, da Ustava za koga ni neko vodilo, kar najbrž tudi sledi temu, da probate izbrisati neke stranke, ampak Ustavno sodišče je odločilo ne glede na to, kakšno je naše mnenje. Jaz pač zagovarjam to, kar je odločilo Ustavno sodišče. Hvala.

**GOSPOD ALEŠ ČERIN**

Hvala lepa. Zadnji prijavljeni. Replika. Gospod Koprivc, replika na gospoda Horvata.

**GOSPOD MAG. MARKO KOPRIVC**

Hvala lepa. Mislim, pa jaz se res sprašujem, kje mi živimo, v kakšni državi. Kaj vi sedaj razlagate tukaj, da nekdo, zato ker je bil veteran in ne vem kaj, ima sedaj pravico nekoga izbrisati. Ob tem, da je Ustavno sodišče povedalo jasno in glasno, da je bil izbris nezakonit in protiustaven. Ljudi so izbrisali iz registra prebivalcev zato, kar vi zdaj v bistvu na nek način celo pojasnjujete, ker je bil nekdo za nekoga v tistem času neprimeren. Mislim, saj strašljivo ni samo to, da to vi zdaj na nek način priznavate, strašljivo je, da Janša v tej državi točno v tem mandatu to počenja. Pravno državo skuša spremeniti v diktaturo Janeza Janše. In oprostite, to je nedopustno. Druga stvar pa še na gospo Škrinjar. Samo malo.

**GOSPOD IGOR HORVAT**

Kaj pa Janša z samoizbrisanimi.

**GOSPOD ALEŠ ČERIN**

Majčkeno spoštovanja lepo prosim.

**GOSPOD MAG. MARKO KOPRIVC**

A smem dokončat. Še na gospo Škrinjar, ko je govorila o ulici Jožeta Pučnika. Ne vem, ali namenoma zavajate ali ne, sicer ni to točka dnevnega reda ampak ulica Jožeta Pučnika že obstaja. In zakonodaja pravi in to vi veste, da dve ulici z istim imenom ne moreta obstajati. Tako da dajmo biti sedaj pač korektni, ne glede nato, kaj si mislimo o kom, ampak Ulica Jožeta Pučnika obstaja, zato je pač po trenutnem zakonu, ki to ureja, nemogoče imeti še eno ulico v Ljubljani s tem imenom. Toliko pa le po prosim, nehajmo s temi debatami o tem ali je upravičeno ali neupravičeno, da se je protizakonito, protipravno izbrisalo toliko in toliko ljudi iz registra stalnega bivališča ne glede na njihovo usmeritev, ali so bili na eni ali na drugi strani. Hvala lepa.

**GOSPOD ALEŠ ČERIN**

No, upam da bo predsedniku vlade pojasnjeno, da ta ulica že obstaja. Kaj, odgovor na repliko? Replika. Replika na koga? Ne gre. Replika je možna edino na Jožeta Horvata. Nič drugega. Tam smo že mimo.

**GOSPOD IGOR HORVAT**

Vi ste že mimo.

**GOSPOD ALEŠ ČERIN**

Besedo ima gospod Vede, če je še aktualno.

**GOSPOD MATJAŽ VEDE**

Mogoče samo z moje strani, da se mi zdi ime ulice izbrisanih zelo ponesrečeno, tako da to je čisto moje mnenje. Tako da samo po sebi kaj dosti ne pove.

**GOSPOD ALEŠ ČERIN**

Dobro, še kdo bi rad razpravljal? V kolikor ne ,zaključim razpravo. Ugotavljam navzočnost pri 9. točki.

38 In prehajamo na glasovanje o predlogu sklepa:

**Glasovanje poteka o PREDLOGU SKLEPA: Mestni svet Mestne občine Ljubljana sprejme osnutek Odloka o poimenovanju parkov in popravkov opisov ulic** **na območju Mestne občine Ljubljana skupaj s pripombami***.*

Prosim za vaš glas.

**27 ZA.**

**8 PROTI.**

Sklep je sprejet.

Prehajam na točko 10

**AD 10. DOPOLNJEN OSNUTEK ODLOKA O OBČINSKEM PODROBNEM PROSTORSKEM NAČRTU 26 BRNČIČEVA JUG**

Še enkrat gospa Katarina Konda, izvoli.

**GOSPA MAG. KATARINA KONDA**

Že zadnji dopolnjen osnutek, potem imamo pa še dva predloga, in sicer pred nami je Dopolnjen osnutek OPPN 26 Brnčičeva jug. Pobudo za izdelavo OPPN je dalo podjetje Caris iz Maribora, ki želi obravnavano območje razvijati za gradnjo trgovsko poslovnega kompleksa, s spremljajočim programom ter pripadajočimi ureditvami. Obravnavano območje se nahaja v Četrni skupnosti Črnuče, južno od Brnčičeve ulice in vzhodno od Štajerske ceste. Eno tako območje trikotne oblike. Severno od območja se pa razteza industrijsko obrtna cona Črnuče. Po določilih OPN MOL je za enoto urejanja prostora ČR 414 določena priprava OPN 26 z namensko rabo BD – površine drugih območij. Samo območje OPPN je pa razširjeno tudi na del te enote ČR 487, ki je namenjena površinam cest. Tukaj je pa načrtovana ureditev tlakovanih površin. V obravnavanem območju sta predvideni dve stavbi. Stavba A in stavba B, to je tak trgovsko poslovni kompleks. Stavba A se nahaja na zahodni strani območja, namenjena je poslovnim dejavnostim. V pritlični etaži na nivoju terena ima načrtovano parkirišče, nad njim pa je urejena dostopna ploščad ter poslovni del objekta v taki nepravilni obliki črke H. Je precej visoke višine, 29,5 metra in predstavlja neke vrste višinski poudarek in sooblikuje prostor križišča med Štajersko in Brnčičevo ulico. Vzhodna stavba A je nižja, namenjena je trgovini, trgovskim dejavnostim, ima tloris pravokotne oblike in je pritlična. Parkiranje pa je urejeno na nivoju terena. Trenutno je predvidena gradnja obeh stavb v eni etapi. Ob tem predlagamo, da se gradnja stavb v območju OPPN in izvedba vezanih prostorskih ureditev lahko izvaja v dveh ločenih samostojnih etapah. Tako bi se v eni etapi pustila gradnja stavbe A in v drugi etapi gradnja stavbe B ter pripadajočih ureditev. Pogoj za gradnjo vsake etape, seveda pa je izgradnja celotne pripadajoče javne infrastrukture, torej konstrukcija Brnčičeve ceste in druga javna infrastruktura ter navezava na obstoječo javno infrastrukturo. V prerezih in pogledih lahko vidimo višine objekta A in objekta B. Sam objekt A ima 8 etaž oziroma P+7 z višino 29,5 m, kot smo že omenili. Objekt B pa ima višino 7 m in samo eno etažo. Tukaj imamo pa še nekaj prostorskih prikazov. To je pogled iz Brnčičeve ceste, iz križišča Brnčičeve in Štajerske. Potem pogled z Štajerske ceste in pa potem še nekaj podrobnejših renderjev. Hvala.

**GOSPOD ALEŠ ČERIN**

Hvala lepa, Katarina. Prosim gospoda Igorja Horvata, podpredsednika Odbora za urejanje prostora za stališče odbora.

**GOSPOD IGOR HORVAT**

Hvala. Odbor za urejanje prostora je na 21. redni seji sprejel naslednji sklep: podpira Dopolnjeni osnutek Odloka o občinskem podrobnem prostorskem načrtu 26 Brnčičeva jug. Sklep je bil sprejet s 5 glasovi za in 0 proti. Bi pa samo rad poudaril, da je investitor Lidl Slovenija, tukaj kolegica ni tega poudarila, pa mislim, da bi bilo fino, da bi mestni svetniki in mestne svetnice to tudi vedeli. Hvala.

**GOSPOD ALEŠ ČERIN**

Hvala lepa. Statutarno pravna komisija ima pripombe, ki so bile že glede preambule predstavljene v točki 7. Odpiram razpravo. Kolegica Jelka Žekar, izvoli.

**GOSPA JELKA ŽEKAR**

Hvala za besedo. Namreč v svoji razpravi se bom dotaknila samo vprašanja oziroma predloga, ki ga je imenovala uvodoma gospa Katarina, pa ne vem, če ste bili dovolj pozorni na to dilemo. Namreč ali je dovoljena eno ali dvofazna gradnja. Namreč, mi na odboru smo sicer o tem, je bilo izpostavljeno to vprašanje, vendar se potem odbor ni do konca o tem izjasnil, pa ne zaradi tega, ker se ne bi želel, ampak zaradi tega, ker je bila ta seja izjemno zahtevna tako po številu točk, ki smo jih obravnavali, kot tudi vsebinsko in strokovno in je tudi trajala kar več ur. Tako, da to je moje mnenje pač, da smo zaradi tega spregledali to dilemo, ki je bila takrat na odboru izpostavljena. Tako, da moj predlog je, da podpremo to pobudo in, da predlagatelj seveda v skladu s strokovnimi stališči do priprave predloga prouči ta predlog, utemeljujem pa to tudi s tem, namreč, če pogledate 19. in 20. člen odloka, ta dva člena nista povsem skladna oziroma sta dovolj dvoumna, nejasna in zahtevata uskladitev. Tako, da to je pač tudi s tem strokovno utemeljujem, da je potrebno to vprašanje doreči in do predloga se pač odločiti, ali je dovoljena dvofazna gradnja. Hvala.

**GOSPOD ALEŠ ČERIN**

Hvala lepa. S tem, da je tu investitor Lidl, ni nič narobe, gospod Horvat, a ne? Želi še kdo razpravljati? V kolikor ne, zaključujem razpravo. Ugotavljam navzočnost po tej točki. Rezultat navzočnosti 33.

**Glasovanje poteka o PREDLOGU SKLEPA: Mestni svet Mestne občine Ljubljana sprejme dopolnjeni osnutek Odloka o občinskem podrobnem prostorskem načrtu 26 Brnčičeva jug, skupaj s pripombo.**

Prosim za vaš glas.

**31 ZA.**

**0 PROTI.**

Sklep je sprejet.

Smo pri točki 11.

**AD 11. PREDLOG ODLOKA O OBČINSKEM PODROBNEM PROSTORSKEM NAČRTU 266 TACEN – ZAHOD – SEVERNI DEL**

Gradivo ste prejeli s sklicem po sklicu pa poročilo pristojnega Odbora za urejanje prostora in Statutarno pravne komisije. Prosim gospo Katarino Konda za uvodno obrazložitev.

**GOSPA MAG. KATARINA KONDA**

Zdaj imamo pa en OPPN, ki je pa v fazi usklajenega predloga. To pomeni, da se pač danes sprejme in stopi v veljavo. Gledali smo ga že na julijski seji, ko je bila faza dopolnjenega osnutka. Zdaj gledamo fazo usklajenega predloga. Naročnik OPPN-ja je podjetje ST Vivendi, ki želi na obravnavanem območju zgraditi naselje večstanovanjskih stavb. Območje se nahaja v ČS Šentvid. Locirano je ob Marinovševi cesti, v bližini Šmarne gore in reke Save. Danes to predstavlja še eno tako nepozidano zeleno površino, ki se nahaja zahodno od že obstoječe večstanovanjske zazidave, ki jo poznamo pod imenom Tacenska trojka, Tacenski dvori. Po določilih OPN tudi tukaj določa izdelavo OPPN-ja, z zaporedno številko 266. Namenska raba, ki je predpisana je SSCV, to so pretežno večstanovanjske površine. Strokovne podlage in variantne rešitve so bile narejene za celotno območje medtem, ko se pa zaradi lastništva trenutno je izdelal samo delni OPPN, se pa že pripravlja investitor, da bi potem še ta košček naredil. So pa pač predvidena gradnja treh stolpičev, pa tukaj še enega stolpiča. Na tej sliki

lahko pogledamo primerjavo, torej zazidalna situacija, pritličje sprememb od dopolnjenega osnutka do predloga. Ena taka večja sprememba, ki se je zgodila je, da so se ta parkirna mesta, ki so bila predvidena na terenu, so se pač umaknila in se je namesto njih oblikoval ta dostopna cesta, ki jo pač oblikujemo zato, da se potem ohranja tudi dostop v ta južni del območja, je namenjena samo še občasni uporabi in zato se je posledično spremenila zunanja ureditev, ki je postajala bolj uporabniku prijazna. Med dostopno cesto in stolpiči je tako urejena ploščad z igrišči in prostori za počitek. Še ena sprememba, ki tukaj ni vidna, je bila, da so bile v pritličjih blokov tudi predvidene nestanovanjske dejavnosti, ravno zaradi te ceste, ker je pač več ni oziroma ni tako močna, se omogočajo samo še v območju ob Marinovševi cesti. Druga sprememba, ki je tudi mogoče izrazita, ampak se je zgodila, je ta uvozna rampa v klet, v kateri je urejeno parkiranje. Prej je bila pomaknjena bolj v notranjost območja, pa bližje stanovanjskim stolpiščem, zdaj se je pač zamaknilo kolikor se je delo stran od stolpičev in pa bolj na začetek območja tako, da ne vodi toliko prometa v samo območje. Potem se je pa še zgodila dopolnitev ureditve Marinovševe ceste, da se je več pozornosti namenjalo oblikovanju. Uredila se je enotna asfaltirana površina, ločena površina za vodenje pešcev in pa prehod za pešce preko dvignjenega dela vozišča. Sama etažnost objektov je ostala nespremenjena, torej to je še vedno P+3+terasa. Tako je tudi določeno v OPN-ju. Prostorskega prikaza pa nimam tako, da s tem kar zaključujem. Hvala.

**GOSPOD ALEŠ ČERIN**

Hvala lepa. Prosim gospoda Horvata, podpredsednika Odbora za urejanje prostora za stališče komisije.

**GOSPOD IGOR HORVAT**

Odbor za urejanje prostora je na svoji 21. redni seji sprejel naslednji sklep. Podpira predlog Odloka o občinskem podrobnem prostorskem načrtu 266 Tacen – Zahod – Severni del. Sklep je bil sprejet s 5 glasovi za in 0 proti od 5-ih navzočih. Hvala.

**GOSPOD ALEŠ ČERIN**

Hvala lepa. Besedo ima predsednik Statutarno pravne komisije, kolega Marjan Sedmak.

**GOSPOD MARJAN SEDMAK**

Hvala za besedo. Bom spet skrajšal. To gre v bistvu za isto hibo, v 11. in 12. točki. In bom res skrajšal. Predlagatelj naj pred objavo akta v Uradnem listu RS navede pravilno pravno podlago tako, da se glasi: »Uradni list RS, št. 61/17, 199/12 Zakona o urejanju prostora-3 in 20/22 Odl. US«. Hvala.

**GOSPOD ALEŠ ČERIN**

Hvala lepa. Ker k predlogu odloka ni bil vložen noben amandma, ni razprave, zato prehajamo na glasovanje. Najprej vas prosim za navzočnost. 29.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o občinskem podrobnem prostorskem načrtu 266 Tacen – zahod – severni del.**

**33 ZA.**

**0 PROTI.**

Sprejeto z aklamacijo.

Prehajamo na točko 12.

**AD 12. PREDLOG ODLOKA O OBČINSKEM PODROBNEM PROSTORSKEM NAČRTU 391 JURČKOVA ZAHOD**

Gradivo ste prejeli, po sklicu pa poročilo obeh delovnih teles. Še enkrat pri tej seji prosim gospo Katarino Konda za uvod. Še zadnjič pri tej seji.

**GOSPA MAG. KATARINA KONDA**

Kot zadnjega danes pa predstavljam še en OPPN z imenom Jurčkova, pa ni tista Jurčkova, ki smo ga imeli prej, je njegov sosed. Torej OPPN 391. Pobudo je podalo podjetje SBS trgovina in prav tako je želja, da se zgradi stanovanjsko poslovno naselje s spremljajočim programom. Območje se nahaja v Četrtni skupnosti Rudnik, Jurčkovi cesti, OPPN, ki smo ga gledali prej, je pa tukaj, se vidi en košček, to sta v neposredni bližini. Tudi tukaj je OPN določil, da je treba izdelati OPPN z namensko rabo CU, osrednje območje centralnih dejavnosti in tudi ta sega delno v območje Jurčkove ceste, kjer se urejajo površine do nove ureditve Jurčkove ceste. To, kar gledamo je usklajen predlog OPPN, tako da so bile na dopolnjen osnutek že podane neke pripombe, tudi v odbor za urbanizem, ki so bile upoštevane, in sicer glavne spremembe so, no če pogledamo samo zazidalno zasnovo, zazidalna zasnova predstavlja več stanovanjskih stavb, med katerimi so odprte zelene površine. V dopolnjenem osnutku so bile med njimi predvidene parkirne površine, kar se zdaj spreminja. Poglavitne spremembe so, da ta cesta C1 ni več javna in je namenjena samo še prebivalcem naselja. Na terenu se urejajo, pretežni del parkirnih mest na terenu se je umaknilo v klet, investitor je potem šel v gradnjo dveh kleti in tako, da ostanejo samo še na južnem pa na severnem delu manjše parkirne površine, ostale se pa urejajo v kleti. Na ta način se je pridobilo več zelenih površin, tudi več kvalitetnih odprtih bivalnih površin za stanovalce. Na severozahodni strani območja je bilo dodano počivališče oziroma obračališče za prebivalce teh hiš, ki se nahajajo na zahodu. Oni imajo tukaj eno dostopno cesto, imajo pa možnost, da jo razširijo in, da si na koncu tudi naredijo obračališče v območju tega OPPN-ja, ko bodo--

-----------------------------------------------------------------KONEC POSNETKA ŠT. 20220314\_163731

**GOSPA MAG. KATARINA KONDA**

--temu pristopili. To so torej parkirne, obračališče. Dodana je bila kletna etaža, torej to gledamo dopolnjeni osnutek, to je predlog, kletna etaža in pa spremenilo se je, pri prerezu so se objekti spremenili tako, da ni več takih previsov, kjer je bilo prej urejeno parkiranje, ampak so se na ta način podaljšali do pritličja. To je potem tudi lahko pogledamo prostorski prikaz, kjer je vidna razlika med dopolnjenim osnutkom in predlogom, torej v bistvu urbanizem se ni spremenil, spremenila se je pa ureditev. Tu vidimo parkirna mesta, na tej sliki pa v bistvu vidimo, da se je ta delež zelenih površin pa odprtih bivalnih površin povečal. Hvala.

**GOSPOD ALEŠ ČERIN**

Hvala lepa. Očitno ste od osnutka do predloga sprejeli take spremembe, da zadovoljujejo vse tako, da ni nobene pripombe oziroma celo amandmaja. Tako, da prosim gospoda Igorja Horvata, podpredsednika Odbora za urejanje prostora za stališče odbora.

**GOSPOD IGOR HORVAT**

Odbor za urejanje prostora je na 21. redni seji podprl naslednji sklep, in sicer Predlog Odloka o občinskem podrobnem prostorskem načrtu 391 Jurčkova zahod. Sklep je bil sprejet s 5 glasovi za in 0 proti od 5-ih navzočih. Hvala.

**GOSPOD ALEŠ ČERIN**

Hvala lepa. Predsednik Statutarno pravne komisije nima dodatnih pojasnil. Ker k predlogu odloka ni bil vložen noben amandma, ni razprave, zato prehajamo na glasovanje. Prej vas prosim za potrditev navzočnosti, ki je 35.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o občinskem podrobnem prostorskem načrtu 391 Jurčkova zahod.**

**31 ZA.**

**0 PROTI.**

Sprejeto.

In še zadnja današnja točka, s katero je bil razširjen današnji dnevni red.

**AD 13. PREDLOG ODREDBE O DOPOLNITVI ODREDBE O DOLOČITVI JAVNIH PARKIRNIH POVRŠIN, KJER SE PLAČUJE PARKIRNINA**

Gradivo ste prejeli po sklicu seje s predlogom za razširitev. Po sklicu pa poročilo pristojnega Odbora za gospodarske javne službe in promet. Prosim go. Jasno Tušar iz Oddelka za gospodarske dejavnosti in promet, da poda uvodno obrazložitev.

**GOSPA MAG. JASNA TUŠAR**

Hvala za besedo. Lepo pozdravljeni. Pravna temelja za sprejem predloga Odredbe o dopolnitvi Odredbe o določitvi javnih parkirnih površin, kjer se plačuje parkirnina sta Statut Mestne občine Ljubljana in Odlok o urejanju prometa v Mestni občini Ljubljana. Poglavitna rešitev predlagane odredbe je ena, in sicer se dopolni odredba z novo javno parkirno površino z nazivom BS4, Dunajska cesta. To je parkirišče za osebna vozila z namenom, da se določi tarifni razred in pa čas v katerem se plačuje parkirnina. Naj poudarim, da je na omenjenem parkirišču na razpolago 104 parkirna mesta. Cena urnega parkiranja v dnevnem času, torej med 7. in 19. uro bo določena v višini 0,70 evra, cena nočnega parkiranja med 19. in 7. uro bo znašala 1,80 eur na noč. Cena mesečnega parkiranja pa bo v višini 36 evrov. Cena parkiranja bo z uveljavitvijo odredbe se pocenila glede na cene, ki so veljale do sedaj, ko je bil upravljavec omenjenega parkirišča druga pravna oseba. Po uveljavitvi odredbe bomo navedeno parkirišče predali v poslovni najem Javnemu podjetju Ljubljanska parkirišča in tržnice, ki je izvajalec gospodarske javne službe urejanja in čiščenja parkirišč. Iz tega naslova bomo prejeli prihodke. Naj še poudarim, da za navedeno javno parkirno površino bo javno podjetje pobiralo parkirnino in ocenjujemo, da se bo povečal prihodek v višini 2.300 evrov na mesec. Predlagamo, da sprejmete predlog odredbe. Hvala.

**GOSPOD ALEŠ ČERIN**

Hvala lepa, Jasna. Prosim gospo Julijano Žibert, predsednico Odbora za gospodarske javne službe in promet za stališče odbora.

**GOSPA JULKA ŽIBERT**

Odbor podpira sprejem predloga Odloka o dopolnitvi Odredbe o določitvi javnih parkirnih površin, kjer se plačuje parkirnina. Odbor je sprejel to soglasno, od 6-ih prisotnih jih je 6 glasovalo za. Hvala.

**GOSPOD ALEŠ ČERIN**

Hvala lepa. Besedo ima predsednik Statutarno pravne komisije, gospod Sedmak.

**GOSPOD MARJAN SEDMAK**

Hvala lepa za besedo. Statutarno pravna komisija ugotavlja, da so pogoji za dopolnitev dnevnega reda bili izpolnjeni. K samemu tekstu nima pripomb pravne narave. Hvala.

**GOSPOD ALEŠ ČERIN**

Hvala lepa. Odpiram razpravo. Gospod Jožef Horvat, izvolite.

**GOSPOD JOŽEF HORVAT**

Hvala lepa za besedo. Zdaj, jaz bi bil zelo vesel, da nam to pokažete, ker mogoče vem, mogoče pa ne vem. A je to zraven pokopališča Stožice, v Stožicah? Ta površina parkirna, pred bloki? Ker zemljevida ni. Marsikdo ne ve, kje bo to, pa bi se dalo to pokazati na zemljevidu? Ja, jaz tudi vem kje za obvoznico, ampak marsikdo pa ne ve, ker niste priložili zemljevida. Hvala.

**GOSPOD ALEŠ ČERIN**

Ja tam je, ravno tam, kjer govorimo.

… /// … iz dvorane – nerazumljivo … ///

**GOSPOD ALEŠ ČERIN**

Jasna, lahko kaj pomagaš?

**GOSPA MAG. JASNA TUŠAR**

Trenutno ne razpolagamo z grafičnim prikazom parcelnih številk, lahko pa to storimo naknadno vam pošljemo. Je pa to parkirišče na Ježici med bloki.

**GOSPOD JOŽEF HORVAT**

Mi krajevno temu rečemo Stožice, ker je zraven pokopališče. Tako, da ta Ježica malo hecno zveni. Zato vam rečem, da bi bilo dobro zemljevid pokazati, pa rečemo, okej to je tam. Hvala.

**GOSPOD ALEŠ ČERIN**

Dobite. Kolegica Damij, izvolite.

**GOSPA MAG. KATJA DAMIJ**

Ja, hvala. Parkiranje je res v Ljubljani velik problem, tako da je super vse, kar se lahko ureja v tej smeri. Tukaj bi še enkrat ponovila pobudo, ki smo jo že večkrat dali, da tam, kjer stanovalci ne morejo parkirati, bi rekla, v garažnih hišah ali na teh površinah, ali tako, da ne bi stanovalcem, ko so doma, dajali listkov, tipično pred bloki, poznamo to situacijo, Šiška, Bežigrad, ko ljudje tam, kjer stanujejo, ponoči dobivajo listke in to se zgodi, ne vem, vsakih par mesecev. In gledaš, ne vem, stanuje na tej cesti, kraj prekrška isti naslov, ura je pa 11 zvečer ali pa 6 zjutraj ali pa kaj podobnega. Toliko. Hvala.

**GOSPOD ALEŠ ČERIN**

Hvala lepa. Še kdo? V kolikor ne, zaključujem razpravo. In prehajamo na glasovanje. Najprej vas prosim za potrditev navzočnosti: 35.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odredbe o dopolnitvi Odredbe o določitvi javnih parkirnih površin, kjer se plačuje parkirnina.**

**36 ZA.**

**0 PROTI.**

Spremembe so sprejete.

**GOSPOD ALEŠ ČERIN**

Hvala lepa za sodelovanje. In lep večer še naprej.

-----------------------------------------------------------------KONEC POSNETKA ŠT. 20220314\_173731